text:
Tænastubúskap: Hoyr útvarpsbrot úr GMF28. mai 2020
Tænastuvinnan er hart rakt í løtuni. Tí hevur tað ongantíð verið meira viðkomandi og neyðugt enn júst nú at førleikamenn seg innan hesa vinnu og búgva seg til, at hon kemur á føtur aftur. Nýggja útbúgvingin tænastubúskapur er viðkomandi fyri øll, sum arbeiða ella ynskja at arbeiða innan tænastuvinnuna. Í sendingini Góðan morgun Føroyar var Finn Jensen, dekanur á hægri námi á Glasi, og greiddi frá um útbúgvingina. Hoyr útvarpsbrotið her.
Freistin at søkja inn á tænastubúskap er 1. juli. Tú søkir talgilt her.
Les meira um útbúgvingina her.


c: text/html

text:
J&K Petersen luttekur á JobMatch 2020.
Kom og práta við okkum um starvsmøguleikar í fyritøkuni.
Í løtuni leita vit eftir lærlingum til timburdeildina og lærlingum til byggismíð.
Somuleiðis søkja vit eftir lesandi, ið lesa eitt nú byggifrøði, byggiteknikara ella ingenør lesandi.
Vit hava nógvar og stórar verkætlanir í løtuni og hava vit tí møguleikar fyri at taka lærlinga og lesandi.
Kom við á JobMatch og vitja okkara bás. Í ár hevur tú møguleikan fyri at tosa starvsfólk um tú hevur spurningar um eitt hvørt.
kl. 12.00.-.13.00. Finnur Joensen HR, og Fyrisitingarleiðari
kl. 13.00.-14.00. Per Kallserg, Fíggjarleiðari
kl. 14.00.-15.00. Sigtór A. Petersen, Projektleiðari
kl. 15.00.-16.00. Ari J. Ellingsgaard, Innkeypari
kl. 16.00.-17.00. Fríðgerð Stakslíð, Bókhaldari

robotstxt: allowed

filter: keep


text:
- Tíðindi, mentan og ítróttur
Stine Bosse: Hetta er rætta løtan at gevast
Stine Bosse leggur frá sær sum forkvinna í nevndini í BankNordik eftir fimm ár í sessinum.
- Hetta er rætta løtan at leggja frá sær, sigur hon.
Stine Bosse letur væl at gongdini í BankNordik tey árini, hon hevur verið forkvinna, hóast kursurin er lægri nú, enn tá hon tók við.
Stine Bosse legði fyrstu árini dent at fáa partaeigarunum í bankanum størri vinningsbýti.
Hoyr samrøðu í útvarpstíðindunum. Meira verður at frætta í Breddanum í útvarpinum klokkan 17.05
Tak niður
Sí eisini


text:
- 07 septembur 2016
Kvøldseta í Tjørnuvík 20.04.16.
Nú ber til at síggja øll staðanøvnini í Sunda kommunu her á heimasíðu míni, og í tí sambandi fari eg at siga nøkur orð um hetta staðanavnaarbeiðið. Tað var í 2013, at Sunda kommuna tók ta avgerð at samla, skráseta og talgilda øll staðanøvn í kommununi. Í kommununi eru 11 bygdir, Hósvík, Hvalvík, Streymnes, Langasandur, Haldórsvík, Tjørnuvík, Saksun, Oyri, Oyrarbakki, Norðskála og Gjógv, so tað var ikki sum at siga tað at fáa hetta at hanga saman. Í summum bygdum var eitt ávíst skrásetingararbeiði gjørt, men í øðrum bygdum mátti byrjast frá grundini av. Heðin Zachariasen, borgarstjóri, stevndi fólki til fundar á Oyrarbakka. Her hevði hann samlað teir, ið høvdu skrásett nøvn, og aðrar, ið skuldu byrja frá grundini av. Hann greiddi frá ætlanini og mannagongdini framyvir. Fyritøkan Munin í Havn skuldi standa fyri tí tøkniliga partinum, og Noomi Káradóttir Rasmussen, frá Sunda kommunu, skuldi samskipa tað heila. Hetta ljóðaði alt samalt sera spennandi, og menn vóru fúsir at fara til verka - menn - jú, har vóru bara menn. Bygdirnar og manningarnar vóru hesar: Hósvík (Hans Erland í Brekkunum), Hvalvík og Streymnes (Sjúrður Ferjá), Saksun (Jógvan Magnusson), Langasandur (Bjørgheðin Jacobsen), Haldórsvík (Atli Fossádal, Henry Andreasen og Mikkjal Samuelsen), Tjørnuvík (Hans Esbern Heinesen, Steinbjørn Magnussen og Tórhallur Magnussen), Oyri og Oyrarbakki (Torkil Dahl og Marius Debes), Norðskáli (Hanus Petersen og Haraldur Joensen) og Gjógv (Ásfinn Sigvardsen). Afturat hesi manningini vóru eisini nøkur hjálparfólk okkurt kvøldið.
Jógvan, Jóhan og Hanus Hanus, Kári, Ásfinn, Sjúrður, Hans Erland og Atli.
Avrátt var - sum sagt - at Noomi skuldi samskipa og vera "lærari" okkara. Nógv var at seta seg inní á tí tøkniliga partinum, tí vit skuldu - hvør í sínum lagi - læra at seta knattstøður til nøvnini, skriva frágreiðingar, bólka nøvnini og seta myndir inn. Tað var skipað soleiðis, at fyritøkan Munin lærdi Noomi, hvussu hesin parturin skuldi gerast, og so var tað hennara uppgáva at flyta lærdómin yvir á okkum - og tað gjørdi hon til fulnar. Vit komu saman á kommunuskrivstovuni á Oyrarbakka minst eina ferð um mánaðin. Sjálvt arbeiðið gjørdi hvør einstakur heima við hús, og so komu vit saman fyri at meta um støðuna og stinga út í kortið, hvat skuldi verða fingið frá hondini, til vit hittust aftur. Hetta vísti seg at vera ein skilagóður arbeiðsháttur, sum legði eitt ávíst trýst á hvønn einstakan um at gera sítt heimaarbeiði fyri ikki at vera í afturhond, tá ið vit samlaðust aftur. Jú, tað kendist sum at ganga í skúla - hava lektiur fyri - og Noomi var lærarin. Tað var læruríkt, gevandi og stuttligt at møta upp á Oyrarbakka um kvøldarnar. Kaffi og kaka á borðinum - saman við skilagóðum og fittum monnum, ið høvdu eitt felags áhugamál: staðanøvn. Mangir vóru spurningarnir, og mong vóru ivamálini, men tú hevði altíð kensluna av, at tað gekk móti málinum. Av og á møtti borgarstjórin upp fyri at fáa upplýst, hvussu tað gekst, og um onkur møguligur kinkur var á tráðnum. At hann fylgdi málinum upp og sýndi áhuga, hevði eisini sína góðu ávirkan. Prátið vat lívligt, og mangt forvitnisligt var havt á lofti: søgur vórðu sagdar um einstøk nøvn, tosað varð um upprunan til sjáldsom nøvn, tosað varð um gøtur bygdanna millum o.m.a. So við og við kendist hetta sum ein felagsskapur, og hesar kvøldarstundirnar vóru prís verdar, tí tú fórt aftur at húsum við nýggjum móti um at fara undir næstu lektiu. At tað skuldu ganga nærum 3 ár frá tí fyrsta fundinum á Oyrarbakka til tann seinasta fundin á vári 2016, hevði eg ikki droymt um. Jú, sanniliga var hetta ein tíðarkrevjandi uppgáva, og vit vóru allir líka spentir, tá ið Noomi boðaði frá, at kommunan bjóðaði okkum til at góðan bita í Áarstovu í Havn tann 19. apríl 2016, og at staðanøvnini fóru at verða løgd út til almenningin á eini kvøldsetu í Tjørnuvík 20. apríl. Havnartúrurin var fínur - bæði so og so - men ikki lá fyri hjá øllum at møta upp.
Á Áarstovuferð í Havn.
Kvøldsetan í Tjørnuvík var hátíðarlig, og altvar sligið stórt upp - sum tey nú eru farin at málbera seg. Væl av fólki var komið á kvøldsetuna - og kaffi við lagkøku var eisini á skránni. Tórshavnar manskór - allir í føroyskum klæðum - setti ein serligan dám á kvøldið, og tað gjørdi løgmaður okkara, Aksel Johannesen, sum eisini hevði ómakað sær norð til Tjørnuvíkar, so sanniliga eisini.
Aksel Johannesen, løgmaður. Sjúrður Ferjá fær gávu.
Løgmaður og borgarstjórin, Heðin Zachariasen, søgdu nøkur skilagóð orð og fegnaðust um, at hetta klípið (staðanøvnini) var komið at sita fast í mentanarvarða føroyinga. Noomi legði staðanøvnini fram og vísti, hvussu heimasíðan skuldi brúkast. Kvøldsetan endaði við, at borgarstjórin handaði staðanavnamonnunum hvør sín varða - av glasi - og tað frøddust teir um.
Noomi við tí fína varðanum, sum vit fingu.
Hetta var eitt sera hugnaligt kvøld, og tað kendist væl at koyra aftur at húsum vitandi um, at nú eru staðanøvnini almenn. At tey liggja á netinum - og ikki í bókum - hevur fyrimunir og vansar við sær. Fyrimunurin er, at tað ber framhaldandi til at arbeiða víðari við savninum - tað ber til at rætta feilir - tað ber til at fáa fleiri frásagnir - tað ber til at økja um myndasavnið - ja, tað nógva ber til. Vansar? Tey eldru fólkini eru ikki so von við telduna. Ein bók er ein bók - og hugnalig at sita við.
Stóra tøkk eigi Sunda kommuna, sum gjørdi tað møguligt at fáa staðanøvnini fram í ljósið.
es. Staðanøvnini síggjast eisini á sunda.kort.fo
Fleiri myndir eru í myndasavninum.


text:
Stórmeistarin Helgi Dam Ziska úr Havnar Telvingarfelag vann um vikuskiftið í stórum stíli árligu FM-heitini í snartalvi og kviktalvi.
Myndatekstur: Helgi Dam Ziska vinnari og Jóhannus Danielsen borgarstjóri, sum handaði steyp og heiðursmerkir.
Talvsamband Føroya skipaði fyri saman við Tofta Talvfelag, sum hýsti kappingunum. Snarkappingin var fríggjakvøldið, og kvikkappingin leygardagin.
Luttøkan var góð. 28 telvarar snartelvaðu fríggjakvøldið, og 26 kappaðust í kviktelvingini dagin eftir. Toppurin í føroyskum talvi var væl umboðaður. Í mun til heldur sløku umboðanina í útsettu FM-einstaklingakappingini, sum var í Runavík fyri stuttum, var tað gleðiligt at síggja, at mestsum allir topptelvararnir nú vóru við.
Kanska eitt tekin um, at telvarar eru farnir at dáma betur stutttelving heldur enn klassisku langtelvingina?
Kappingin gjørdist ein maktdemonstrasjón hjá Helga Dam Ziska, sum kom, sá og sigraði. Snarkappingina vann hann við fullum stigatali – 11 stig í ellivu umførum. Høgni Egilstoft Nielsen gav honum kortini ein skarpan gang. Høgni vann allar hinar mótstøðumenninar uttan Helga. Innanhýsis talvið teirra millum var tí avgerandi.
Í kvikkappingini var munurin minni. Nú telvaðu Helgi og Høgni javnt sínamillum, men Høgni tapti fyri Olaf Berg. Umframt javnleikin móti Høgna telvaðu Helgi og Martin Poulsen eisini remis.
FM í snartalvi 2020
1 Helgi Dam Ziska, HT 11 stig
2 Høgni Egilstoft Nielsen, ST 10
3 Olaf Berg, HT 8
4 Martin Poulsen, HT 6½
5 Rógvi Egilstoft Nielsen, ST 6½
6 Luitjen A. Apol, HT 6½
7 Sjúrður Thorsteinsson, HT 6½
8 Finnbjørn Vang, KTF 6
9 Carl Eli N. Samuelsen, HT 6
10 Andrias Danielsen, TT 6
Frá vinstru: Jóhannus Danielsen, Høgni E. Nielsen, Helgi D. Ziska og Olaf Berg.
FM í kviktelving 2020
1 Helgi Dam Ziska, HT 8 stig
2 Høgni Egilstoft Nielsen, ST 7½
3 Olaf Berg, HT 6
4 Hans Kristian Simonsen, KT 6
5 Rógvi Egilstoft Nielsen, ST 6
6 Martin Poulsen, HT 6
7 Flóvin M. Tummasarson, KTF 6
8 Margar Berg, HT 5½
9 Eyðun Nolsøe, KTF 5
10 Heðin Gregersen, KTF 5


text:
Í dag var hátíðarløta í Skúlanum á Argjahamri, nú Marjun Holm leggur frá sær sum skúlastjóri. Ein av røðarunum var Heðin Mortensen, borgarstjóri, sum byrjaði við at gera vart við, at hann fór at vara seg fyri, hvat hann fór at siga, tí hvalbingar høvu tað við at venda øllum á høvdið og fáa skemt burturúr.
Borgarstjórin nevndi, at mamma Marjun var donsk og pápin úr Hvalba. Hon er yngst av fýra systkjum, sum saman hava varðveitt barnaheimið í Hvalba, har teimum dámar sera væl at vera. Og so fáa tey hildið hvalbiarhumorin við líka.
- Lat meg líka siga, at eg plagi at siga við tílík høvi, at bæði tað ringasta og keðiligasta við, at fólk sum tú leggja frá sær er, at tað ofta er fullkomiliga vónleyst at erstatta tey. Og tað er púrasta meint av álvara. Tí tú kanst ikki finna fólk við slíkum lívsroyndum og slíkum førningi at taka yvir.
- Tað verður ein ofta strævin prosess at finna tann best hóskandi, sum so kann menna seg í starvinum – men tíbetur hvørva fólk sjáldan heilt, tey rætta oftast eina hond í einum skifti - eini tillagingartíð.
- Tað er ein sannroynd, at vit kunnu ikki erstatta fólk, sum vita alt. Alt sum er vert at vita og sum hevur nakran sum helst týdning fyri tað starv, tey sita í. Hetta ásanna vit ferð eftir ferð.
- Men kortini eru vit so ómetaliga glað fyri tey, sum hava sitið leingi í starvinum og hava trivist. Tí tey eru eitt gott barometur hjá okkum politikkarum av trivnaðinum í kommununi.
- Tú hevur sera drúgvar og fjølbroyttar royndir. Tú tók læraraprógv í 1985, arbeiddi á Føroya Fólkaháskúla, síðani í Kommunuskúlanum, so vart tú eitt tíðarskeið í Keypmannahavn, vart á ársskeiði har, og arbeiddi síðani í einum fólkaskúla.
- Síðan komst tú aftur til Føroya og fór aftur í Kommunuskúlan. Í august 2001 byrjaði tú í starvinum sum skúlastjóri í Argja skúla, har tú vart, til skúlin í 2011 flutti í nýggja bygningin á Hamrinum og fekk navnið Skúlin á Argjahamri. Tú hevur eisini tikið eftirútbúgving innan leiðslu.
- Tá tú komst til skúlan á Argjum komst tú til ein skúla við eini gamlari og rótfestari mentan. Tú komst inn sum ein frískur vindur við nýhugsan og fór beinanvegin undir at flyta skúlin fram í nútíðina og eitt gott fet inn í framtíðina.
- Henda nýhugsan fylgdi tær niðan á Hamaran. Tú hevur sostatt í skúlahøpi verið avbera málrættað og øgiliga treisk. Men tað hevur sanniliga eisini givið úrslit.
- Men gott at vita kortini, at tú hevur ein góðan mann og løgfrøðing í Sjúrði at taka til, so tú viðhvørt ikki fert heilt uppfrá! Skilamannin Sjúrð kenni eg væl frá løgtingsarbeiði.
- Broytingin var stór frá Argja Skúla og til Skúlan á Argjahamri. Hesin skúlin varð tikin í nýtslu í 2011, so tað eru longu 10 ár síðan, at tú tókst yvir leiðsluna á hesum stóra og stásiliga skúlanum. Og tað var ikki smávegis uppgáva.
- Eg kann nevna, at skúlastjórar í Tórshavnar kommunu hava havt fund á Ráðhúsinum fyrsta hósdag í hvørjum mánaði í fleiri ár. Har hevur tú altíð givið títt góða íkast til felagsskapin og samstarvið millum skúlaleiðslurnar, til gagns fyri bæði skúlaskap og næmingar í Tórshavnar kommunu.
- Vit kenna teg eisini sum sera aktiva, tú gongur, tú súkklar og tú svimur. Og tað fært tú alt betur stundir til, nú tú tíverri fer frá sum skúlastjóri. Hartil lesur tú nógv – og tað fær meg at hugsa um tykkara vælútbygda bókasavn her á skúlanum.
- Tú ert eisini kend fyri at vera sera familjukær, og tað er ikki minst børn og ommubørn hjá systrunum, ið hava notið ágóðan av tí. Tey fert tú eisini at fáa betur stundir til.
- Eg havi hoyrt, at tú sum fasta siðvenju árliga er stungin av til Hvalbiar, tá stóra ársskemaið hjá skúlanum skal leggjast. Tað er ikki hissini putlispæl at fáa at ganga upp – men í Hvalba hevur tú so fingið sálarfrið at loysa uppgávuna.
- Nú kanst tú so í enn størri mun njóta friðin í Hvalba.
- Góða Marjun.
- Eg fari vegna Tórshavnar býráð at takka tær hjartaliga fyri títt drúgva og góða arbeiði og ynskja tær og Sjúrða alt tað besta í tí komandi, segði Heðin Mortensen, borgarstjóri, at enda, áðrenn hann handaði Marjuni blómur og gávu.
Um tú veitst okkurt, sum VP ikki veit - skriva so til vp@vp.fo


text:
Keldan í Skálavík
Í Skálavík kanst tú læna Kelduna til tiltøk og gisting (t.d. til skúlaflokkar).
Í Skálavík hava vit bæði kafeina á Mølini og Matstovuna á Hotel Skálavík. Eisini eru áhugaverdar søgur at hoyra, um tú bíleggur ein staðkendan ferðaleiðara, tí Skálavík hevur fostrað rithøvundar og listamenn so sum Heðin Brú, Kristian Osvald Viderø og Trónd á Trøð. Eisini eru áhugaverdar søgur um m.a. kirkjuna í Skálavík og kópakonuna, og áhugaverda verkætlanin Veltan er eisini í Skálavík.
HENT AT VITA
Pláss fyri 80 gistandi.
Vit hava vælútgjørdan køk og tvær brúsur.
PRÍSUR
Prísur fyri hvønn er kr. 75,- fyri náttina
Minsti prísur: ongin.
Reingerð: kr. 1000,- (kann veljast frá)
BÍLEGGING
Tú kanst bíleggja húsið umvegis Sandoyar Kunningarstovu á teldupost info@visitsandoy.fo
info@visitsandoy.fo.


text:
Miðnámsrit 16: Hví geva met?8. apríl 2018
11. apríl 2018
Miðnámsrit 16 setur m.a. sjóneykuna á, hvussu karakterir ávirka læringsgongdina, nýggju fronsk-føroysku orðabókina, føroyskt sum fremmandamál og útlendskt lærutilfar.
Ritsjórarnir skriva um blaðið hesaferð:
Kanningar vísa, at karakterir eru skaðiligir í eini læringsgongd. Eitt hugskot er, at vit gera eitt karakterfrítt øki í Føroyum– sum eina roynd.
Fronsk-føroysk orðabók hjá Rólandi í Skorini kom út 2. mars 2018. Hetta er stórhending fyri føroyskt mál. Í orðabókini eru 10.000 orð, sum er ríkiligt til miðnám.
Føroyskt sum fremmandamál er formliga ikki til. Námsætlan er, men MMR hevur ikki lýst hana. Tískil er skeiðsváttanin, sum næmingarnir á Kvøldskúlanum fáa, ikki “autoriserað”.
Umleið 80% av lærutilfarinum á miðnámi er danskt, og 20% er føroyskt. Hvussu fáa vit koppað hesum á høvdið? Miðnámsrit hevur eitt boð.
Nógv verður tosað um tvørfakligt samstarv, tvørfakliga undirvísing og tvørfakliga læring. Men meina vit altíð um tað sama, tá ið vit tosa um tvørfakligheit?
Smáu miðnámsskúlarnir eru í andróðri, nú ið vit hava fingið tveir stórar miðnámsdeplar. Avbjóðingarnar eru mangar, men har eru eisini møguleikar.
Blaðstjórn: Olav Absalonsen og Tórður Johannesarson


text:
Á Halgabrekku heima á Sandi var eitt kloystur í tí katólsku tíðini; grundarplássið á tí vísist enn. Tað sigst, at niðast á tí grundini hevur Jóhan Hendrik Reyn bygt síni hús. Tá hann gróv burtur fyri húsgrundini, kom hann niður á fleiri væl lagdar rennur; men av forn-gripum fann hann einki uttan eitt træ, sum var skorið í ein boga. Træið var um 1 alin langt, 3—4 tummar breitt og 2 tummar tjúkt, og var eitt hol í hvørjum endanum. Inn í aðra síðuna vóru skornir bókstavir.
Húsið hjá J. H. R. stendur 1 favn frá Hviná; nunnurnar í kloystrinum her skuldu ikki, so lítið sum aðrastaðni, halda seg til nakað mannfólk, men søgnin sigur, at tær kortini fingu børn, og at tey blivu druknað í hesi ánni, og av hvininum ella grátinum frá børnunum, tá ið tey blivu borin út í ánna, fekk hon navn.
Andreas Weihe: “Tjóðminni”, 1938


text:
Hvat er ein kristin?
Spurningur: Hvat er ein kristin?
Svar: Ein orðabók hevði lýst ein kristnan á líknandi hátt: ''Ein persónur, sum trýr, at Jesus er Kristus, ella fylgir átrúnaðinum, sum er bygdur á Jesu læru''. Hetta er eitt gott býrjanarstøði, men, eins og nógvar aðrar orðabókalýsingar, klárar tað ikki til fulnar at greiða frá bíbilska sannleikanum um, hvat tað er at vera kristin. Orðið ''kristin'' verður nevnt tríggjar ferðir í Nýggja Testamenti (Áp. 11:26, 26:28, 1. Pæt. 4:16). Tey, ið fylgdu Jesusi, vórðu fyrstu ferð nevnd ''kristin'' í Antiokia (Áp. 11:26), tí at atburður, gerðir, og talumáti teirra vóru sum hjá Kristusi. Orðið ''kristin'' merkir bókstaviliga at ''hoyra til flokk Kristusar'' ella ''ein, ið fylgir Kristusi.''
Tíverrri hevur orðið ''kristin'' mist stóran part av sínum týdningi og verður ofta brúkt um onkran, sum er religiøsur, ella hevur sterk, moralsk virði, men sum møguliga ikki fylgir Jesusi kortini. Tað eru mong, sum ikki trúgva ella líta á Jesus, sum nevna seg kristin, tí at tey ganga í kirkju, ella eru partur av ''kristnari'' tjóð. Men at ganga í kirkju, tæna teimum, sum eru verri fyri enn tú sjálvur ella bara at vera eitt gott menniskja, er ikki nóg mikið til, at vera roknaður sum kristin. At ganga í kirkju ger teg ikki kristinant, eins og tú ikki verður ein bilur, um tú fert inn í eina garasju. Tað ger teg ikki kristnan, um tú ert limur í eini kirkju, gongur ofta til gudstænastu, ella gevur pening til kirkjuna.
Bíblian sigur, at góðar gerðir eru ikki nøktandi í Guds eygum. Í Titus 3:5 stendur, ''Frelsti Hann okkum, ikki fyri rættvísisgerðir, vit høvdu gjørt, men eftir miskunn Síni við bæði endurføðingarnar og endurnýggjaninar í Heilaga Andanum.'' Ein kristin er sostatt ein, ið er endurføddur í Gudi (Jóh. 3:3, Jóh. 3:7, 1. Pæt. 1:23) og trýr og lítur á Jesus Kristus. Í Efesusarbrævinum 2:8 stendur, ''Tí av náði eru tit frelst, við trúgv – og tað ikki av tykkum sjálvum, tað er gáva Guds ...''
Ein sannur kristin bæði trýr og lítur á persónin Jesus og verk Hansara, eisini deyða Hansara á krossinum sum bót fyri syndir okkara og uppreisn Hansara á triðja degi. Í Jóh. 1:12-13 stendur: ''Men so mongum sum tóku ímóti Honum, gav Hann mátt at verða børn Guds – teimum, ið trúgva á navn Hansara...'' Tað, ið eyðkennir ein sannan kristnan, er kærleiki til onnur, og at vera Guds orðið lýðin (1. Jóh. 2:4, 10). Ein sannur kristin er veruliga Guds barn, ein partur av sonnu familju Guds – ein, sum hevur fingið nýtt lív í Jesusi Kristi.
Hevur tú tikið eina avgerð fyri Kristus av tí, tú hevur lisið her? Um so er, trýst á ''Eg havi tikið ímóti Kristusi í dag'' – knøttin niðanfyri.
English


text:
Bæði í ár og í fjør hava teir, sum eiga og reka Norðborg og Christian, verið óhepnir við skaðum á skipini. Í fjør breyt Norðborg motorin og kom at liggja í einar tríggjar mánaðir, og herfyri brotnaði skrúvan á Christiani.
Hendingin við Christiani fór fram fyri umleið einari viku síðan, meðan skipið var til fiskiskap eftir makreli einar 100 til 150 fjórðingar norðan fyri Føroyar. Tað kendist løgið, tá ristingar komu í skipið, og motorurin steðgaði.
Bogi Rasmussen, sum førir Christian, men sum henda túrin var í landi, sigur, at knappliga fór motorurin niður í umdreiningum, ristingar komið í skipið, og tað endaði við, at motorurin steðgaði.
- Fyrst hugsaði manningin, at okkurt var hent við skrúvuni - at okkurt var komið í skrúvuna, kanska eitt trol ella okkurt heilt annað. Brimil kom skipi og manning til hjálpar, og tá teir sendu eina dronu niður at kanna málið, vísti tað seg, at eitt av bløðunum á skrúvuni stóð í vinkul.
Bogi Rasmussen vísir á, at skrúvan á Christiani hevur fýra bløð, og tað var tað eina blaðið, sum var boygnað.
Brimil sleipaði Christian til Skálar, har skipið varð tikið upp í dokkini. Nú skrúvan er komin úr skipinum, vísir tað seg, at brot er inni í sjálvum skrúvuhøvdinum, og tað sigur skiparin er ikki hent áður í hansara tíð umborð á nøkrum skipi.
##med2##
- Allar kanningar vísa, at skrúvan hevur ikki borið við nakað, men at hetta er eitt hendiligt óhapp, har brot er inni í sjálvum skrúvuhøvdinum.
Bogi Rasmussen vísir á, at spurningurin síðan hevur verið, hvørji ráð eru til at taka. Tað tekur langa tíð at fáa eina nýggja skrúvu, og tí er avgerð nú tikin um, at skrúvan skal sendast niður til Danmarkar til umvælingar.
- Eg vænti, at skrúvan fer niður í dag, og í Danmark vænta tey, at umvælingin fer at taka umleið eina viku. Vit vænta tískil at missa einar tríggjar vikur í fiskitíð, um alt gongur væl, sigur skiparin á Christiani.


text:
Eiturpílafroskur
Eiturpílafroskar halda til í mið- og suðuramerikansku skógunum. Hesir litføgru froskarnir eru sera eitrandi. Teir verða ofta róptir eiturfroskar, tí upprunafólk smurdu froskaeitur á oddin á blásipílum. Síðan vórðu pílarnir skotnir gjøgnum long blásirør eftir apum og øðrum djórum. Kláru litirnir á eiturpílafroskunum virka sum ávaring til ránsdjór. Eiturpílafroskar eta øll sløg av flogkykti. Flestu eiturpílafroskar eru smáir á vøkstri, minni enn 1,5 sentimetrar, tó at onkrir verða upp í 6 sentimetur. Vaksnu froskarnir verpa í vátlendi. Tá ið eggini eru klakt, ber froskurin ungarnar á bakinum í ein hyl. Eiturpílafroskar hava kalt blóð, og tað merkir, at teir kunnu liva bæði í vatni og á landi.


text:
Hull City A.F.C.
Hull City er eitt enskt fótbóltsfelag, heimahoyrandi í býnum Kingston upon Hull. Besta liðið kappast í triðovastu ensku fótbóltsdeildini, EFL League One.[1]
Felagið varð sett á stovn í 1904 og varð valt inn í The Football League í 1905. Besta liðið, við kelinavninum "The Tigers", spælir sínar heimadystir á The KCOM Stadium í Kingston upon Hull.
Í 2016–17 sesongini spældi besta liðið í Premier League, men endaði á einum 18. plássi og flutti niður í EFL Championship. Í 2020 fluttu tey enn einaferð niður, hesa ferð í triðovastu deildini, EFL League One.
Býurin Kingston upon Hull liggur í greivadøminum East Riding of Yorkshire, á eysturstrond Onglands, nær við staðið, har áarósin Humber og Norðsjógvurin møtast.
Slóðir úteftirEdit
- Almenna heimasíðan: hullcitytigers.com
KeldurEdit
- ↑ Sky Bet League One, efl.com


text:
Skrivar tú trygging verður eisini leitað eftir øðrum endingum av orðinum sum t.d. tryggingar og tryggingarvirksemi.
Skrivar tú ?trygging verður leitað eftir orðum sum t.d. lívstrygging og lívstryggingar.
Skrivar tú ”trygging” verður einans leitað eftir júst hesum sniðnum av orðinum.
24. apríl 2001Nr. 55
Løgtingslóg um útbúgving av manning á skipum o. ø.
Samsvarandi samtykt Løgtingsins staðfestir og kunnger løgmaður hesa løgtingslóg:
Stevnumið og karmar
§ 1. Stevnumiðið við útbúgvingunum er,
1. at geva tí lesandi ástøðiligan førleika til at arbeiða umborð á skipi í føroyskari og altjóða sigling,
2. at gera tann lesandi føran fyri at taka atlit at rakstri, búskapi, trygd, heilsu og umhvørvi umborð,
3. at umboða land og skipsáhugamál á besta hátt og
4. at gera tann lesandi føran fyri at leiða, samstarva, samskifta, taka ábyrgd og seta seg inn í nýggja tøkni og arbeiðsumstøður.
§ 2. Lógin er galdandi fyri útbúgving av:
1. skipsførarum,
2. skiparum,
3. dugnaskapsprógvi í sigling,
4. eindarmanning,
5. maskinmeistarum,
6. maskinistum,
7. motorpassarum,
8. dugnaskapsprógvi í motorpassing
9. elinnleggjarum og sterkstreymsteknikarum,
10. skipskokkum og
11. dekkarum.
Stk. 2. Landsstýrismaðurin kann áseta reglur um útbúgving av manningarbólkum, sum ikki eru nevndir í stk. 1.
§ 3. Landsstýrismanninum verður heimilað, at
1. byggja og reka skúlar,
2. reka ella taka lut í rakstri av venjingarskipum og
3. skipa fyri framhalds- og eftirútbúgvingum og skeiðum til fremjing av teimum í § 2 nevndu útbúgvingum.
§ 4. Landsstýrismaðurin hevur eftirlit við teimum í §§ 2 og 3 nevndu skúlum, skipum, útbúgvingum, framhalds- og eftirútbúgvingum og skeiðum, og kann áseta treytir fyri at góðkenna virksemi.
Útbúgvingarráð
§ 5. Landsstýrismaðurin setur útbúgvingarráð, sum geva landsstýrismanninum ráð í øllum málum um útbúgving av fólki á sjónum.
Stk. 2. Landsstýrismaðurin tilnevnir umboð frá vinnuligu feløgunum á sjónum og øðrum sakkønum í tey í stk. 1 nevndu ráð.
Stk. 3. Útbúgvingarráð taka mál til viðgerðar, sum landsstýrimaðurin leggur fyri tey. Ráðini eiga at viðgera størri broytingar í útbúgvingunum og kunnu sjálvi taka mál til viðgerðar og senda landsstýrismanninum niðurstøðuna.
Stk. 4. Skúlastjórar eiga at taka lut á fundum í útbúgvingarráðunum, tá ið mál, sum snúgva seg um teirra arbeiðsøki, verða umrødd. Teir hava ikki atkvøðurætt.
Stk. 5. Landsstýrismaðurin ger fundarskipan fyri útbúgvingarráðini.
Felags ásetingar
§ 6. Landsstýrismaðurin ásetur nærri reglur um:
1. upptøkukrøv,
2. hvussu long útbúgvingin er,
3. innihald og vav av lærugreinunum,
4. próvtøkuskipan
5. eftirmeting og
6. næmingaskyldur og –rættindi um tær í § 2 nevndu útbúgvingar.
Stk. 2. Landsstýrismaðurin kann áseta gjald fyri eftir- og framhaldsútbúgvingar, skeið og undirvísingartilfar.
Royndarvirksemi og serskeið
§ 7. Landsstýrismaðurin kann eftir frammanundan lagdari ætlan skipa fyri royndarvirksemi og kann tá víkja frá reglum ásettar við heimild í § 6.
Stk. 2. Landsstýrismaðurin skal virka fyri, at serskeið, sum eftir altjóða krøvum eru neyðug fyri manningina, verða hildin í skúlunum.
Skúlaleiðsla og lærarar
§ 8. Landsstýrismaðurin setur í starv, og loysir úr starvi skúlastjórar í skúlum, sum útbúgva manning á skipum.
Stk. 2. Skúlastjórin hevur mótvegis landsstýrismanninum námsfrøðiligu, fyrisitingarligu og fíggjarligu leiðsluna av skúlanum og hevur ábyrgdina av, at útbúgvingar og skeið verða framd sambært ásettum reglum.
Stk. 3. Skúlastjórin setur í starv og loysir úr starvi lærarar og onnur starvsfólk. Lønar-, setanar- og eftirlønarviðurskifti hjá lærarum og øðrum starvsfólkum í skúlunum skulu fylgja teimum reglum, sum landsstýrið hevur avtalað ella ásett.
Stk. 4. Landsstýrismaðurin ásetur nærri reglur um tey krøv, sum lærarar skulu lúka fyri at undirvísa í útbúgvingum eftir hesi lóg.
Stk. 5. Skúlarnir skipa fyri skeiðum fyri lærarar.
Stk. 6. Landsstýrismaðurin kann eisini skipa fyri og samskipa tey í stk. 5 nevndu skeið.
§ 9. Á hvørjum skúla, sum skipar fyri útbúgvingum, smb. § 2, verður skipað eitt námsfrøðiligt ráð at ráðgeva skúlastjóranum. Limir í ráðnum kunnu vera øll tey starvsfólk, ið hava undirvísingarligar og aðrar námsfrøðiligar uppgávur í skúlanum.
Stk. 2. Landsstýrismaðurin ger reglur eftir stk. 1.
Næmingar
§ 10. Næmingarnir kunnu skipa seg í næmingaráð.
Stk. 2. Næmingaráðini gera sína egnu fundarskipan.
Stk. 3. Umboð fyri næmingaráðini kunnu, eftir áheitan, luttaka á fundum í námsfrøðiligu ráðunum og útbúgvingarráðunum.
Stk. 4. Skúlarnir hava skyldu at lata høli til fundirnar hjá næmingaráðunum.
Stk. 5. Skúlarnir skulu tryggja næmingar móti óhappi undir sigling við venjingarskipi, bjargingarroyndum, eldsløkkingarskeiði og øðrum skeiðum, sum kunnu vera vandafull.
Kæra og gildiskoma
§ 11. Landsstýrismaðurin ásetur nærri reglur um kærumøguleikar fyri avgerðir tiknar í sambandi við útbúgvingar eftir hesi lóg.
§ 12. Henda løgtingslóg kemur í gildi 1. august 2001. Samstundis fara úr gildi løgtingslóg nr. 65 frá 5. juni 1984 um sjómansútbúgving og løgtingslóg nr. 50 frá 28. apríl 1992 um maskinmeistaraútbúgving og aðrar maskin- og eltøkniútbúgvingar, tó verða reglur, sum eru gjørdar við heimild í hesum lógum í gildi, til tær verða settar úr gildi við reglum, sum verða gjørdar við heimild í hesi lóg.
Tórshavn, 24. apríl 2001
Anfinn Kallsberg (sign.)
løgmaður


text:
Rakstrartap
Ymiskar skaðahendingar kunnu ávirka umsetningin hjá virkinum.
Serliga skaðar í sambandi við eld og framleiðsluútgerð kunnu bera við sær, at framleiðslan verður darvað, ella at hon steðgar í eitt longri tíðarskeið.
Dømi um skaðar, sum kunnu ávirka umsetningin:
-
Eldur í bygningi
-
Eldur ella ravmagnsskaði á framleiðsluútgerð
-
Vatnskaði, sum stendst av útstreymandi vatni frá HVS- rørútbúnaði
Soleiðis verður skaðin endurgoldin:
-
Endurgjald fyri fíggjarligt tap, sum virkið fær orsakað av minking í umsetningi
-
Endurgjald fyri lønarútreiðslur, sum virkið er bundið av
-
Endurgjald fyri flutningsútreiðslur ella leigu av øðrum hølum
Tí mæla vit til, at øll virki í minsta lagi hava eina Rakstrartapstrygging. Eisini er tað skilagott at umhugsa eina Maskinrakstrartapstrygging.
Ráðgeving við støði í tykkara tørvi
Ring til okkara Vinnudeild á 35 81 00. So hjálpa vit tykkum at finna røttu tryggingarloysnina til tykkara tørv.
Vit hjálpa tær at velja røttu tryggingarnar
-
Ring til okkara á 358100
-
Skriva til okkara á vinna@trygd.fo
-
Faldari um Vinnutrygd (verður dagførdur)
-
Fylg okkum á Facebook
-
Boða frá skaða her
- Fá eitt óbindandi tilboð


text:
Eg havi leingi fingist við grafiska sniðgeving. Eg taki mær av mínum egna PR-arbeiði og geri plakatir o.l. til Karavella Marionett-Teatur. Eg umsiti mína heimasíðu og tær hjá Ung í Føroyum og Listaskúla Føroya Millum ár og dag havi eg sniðgivið nógv ymiskt, m.a. hetta: I have for worked a… les meira…. →
(Ummælið eftir Laufey Brynhildardóttir á Facebook tann 1. mai 17) Bókin er pallurin Var so heppin at síggja leikin Skrímslalív í Norðurlandahúsinum í vikuskiftinum. Talan er um ein sonevndan “pop-up” leik, og er tað nakað sum frøðir meg, so er tað pappír og pop-up. Vit kenna øll til lukku-kortini, sum… les meira…. →
10. apríl 2016 var frunsýning av nýskrivaða marionettleikinum Dansa so væl og leingi hjá Karavella Marionett-Teatri. Hedvig Westerlund-Kapnas leikstjórnaði leikinum, sum Rakel Helmsdal skrivaði, spældi og skapti. Søgan er um Eleonoru og Sindra, tvey børn, sum vaksa upp saman, gerast góð og verða atskild vegna ymisk áhugamál. Hægsta ynski… les meira…. →
Tíðindaskriv: Marionettleikurin Dansa so væl og leingi hjá Karavella Marionett-Teatri verður aftur at síggja á Ólavsøku. Seks sýningar verða í kjallaranum hjá Tilhaldinum, gróthúsið í Grasagarði, tann 27., 28. og 29. juli kl. 15 og 17. Dansa so væl og leingi er ein lívssøga um menniskju við eini passión. Ein… les meira…. →
Dansa so væl og leingiNýggjasta uppsetingin er Dansa so væl og leingi.Hetta er ein lívssøga fyri allar aldursbólkar, børn, ung, vaksin og gomul frá 7-97 ár.Hetta er 4. leikverkið hjá Karavella Marionett-Teatri. Frumsýning varð 10. apríl í Norðurlandahúsinum.Les meira um leikin HER.Les ummæli HER.
Leingi er tað, ið væl skal vera, siga tey. Í hvussu so er hevur hesin leikurin verið leingi á veg, tað er næsta tvey ár síðani, at fyrsta hond varð løgd á marionettirnar og ætlandi skuldi leikurin havt frumsýning síðsta summar. Men so skuldi ikki vera. Men í dag, tann… les meira…. →
Onkur hevur kanska undrast á, at frumsýningin av nýggja marionettleikinum Dansa so væl og leingi hjá Karavella Marionett-Teatri enn ikki hevur verið. Boða var frá, at venjingarnar vóru farnar í gongd, men tíverri fekk leikstjórin forfall júst eftir hesi tíðindi vóru farin út og síðani er stutt sagt næstan onki… les meira…. →
Skrímslini var sera væl umtókti leikurin hjá Karavella Marionett-Teatri um lítla og Stóra Skrímsl eftir bókunum um somu skrímsl hjá høvundabólkinum Jónsdóttir/Helsmdal/Güettler. Ikki minni enn 46 sýningar vóru kring landið og leikurin fekk fyrsta og higartil einasta officiella ummælið hjá Karavella Marionett-Teatri. Tíverri er tað tann minst dokumenteraði leikurin, ongin… les meira…. →
Fyrsti leikurin hjá Karavella Marionett-Teatri, Revurin við silkiturriklæðinum, er langt síðani farin í gloymskuna hjá teimum flestu, men leikararnir minnast av og á aftur á hann við sorgblídni. Tey vildu fegin, at eg legði eina myndamappu út av hæddarpunktunum úr leikinum. Bókin frá leikinum er enn at fáa. Skriva til okkara,… les meira…. →


text:
Vegna økt virksemi søkja vit eftir alarum til aling á sjónum í Norðurøkinum (aliøkini í Norðurøkinum eru Borðoyavík, Kunoyarnes, Haraldssund, Árnafjørður, Hvannasund og Lambavík).
Arbeiðsøki
Sum alari verða tínar høvuðsuppgávur
Sum alari vísir tú til formannin á alibrúkinum.
Tín vangamynd
Sum persónur er tú røsk/raskur og álítandi, tekur við ábyrgd og megnar at arbeiða í einum toymi. Tú hevur áhuga í at arbeiða við djórum, og tú hevur telduførleikar á brúkarastøði. Tað er ein fyrimunur um tú hevur royndir á sjónum og um tú hevur hesi skeiðini: trygdarskeið, trukkskeið og kranaskeið.
Vit bjóða
Sum alari hjá Bakkafrost fært tú eitt fjølbroytt og avbjóðandi starv á einum spennandi arbeiðsplássi í støðugari menning. Vit leggja dent á at hava eitt gott arbeiðsumhvørvi, og kunnu bjóða tær góðar starvsfólkatryggingar.
Løn og setanartreytir
Løn er samsvarandi galdandi sáttmála millum Føroya Arbeiðarafelag og Føroya Arbeiðsgevarafelag.
Meira at vita
Vilt tú hava meira at vita um starvið, ert tú vælkomin til at seta teg í samband við Jón Purkhús, alileiðara, t-post jopu@bakkafrost.com ella á tel. 23 50 51.
Umsókn
Tú søkir starvið við at trýsta á leinkjuna niðanfyri.
Umsóknarfreistin er 25. oktober 2021, men vit gjøgnumganga umsóknirnar so hvørt, sum tær koma inn.
Um Bakkafrost
Bakkafrost er størsta alifyritøka í Føroyum. Samtakið hevur fulla virðisketu frá fóðri, smolt- og laksaaling, kryvjing, liðugvøruframleiðslu til sølu. Framleiðslan av mjøli, lýsi og fóðri er á Havsbrún í Fuglafirði. Kryvjivirkini eru á Glyvrum og í Vági, meðan liðugvøruframleiðslan (VAP) er á Glyvrum. Alivirksemið hjá samtakinum er í Norðoyggjum, Eysturoy, Streymoy, Sandoy og Suðuroy. Harumframt hevur Bakkafrost biogassverkið FÖRKA. Høvuðsskrivstova felagsins er á Glyvrum.


text:
Teknarin Allan Korsager Davidsen hevur gjørt henda sjáldsama væl úr hondum greidda føroyska animatiónsfilm til sangin ”Fimm smáar apur”.
Filmurin er á YouTube-rásini Barnasangbók Føroya.
Tað er fyri Nám, at Allan Korsager Davidsen hevur gjørt animatiónsfilmin, sum tekur støði í eini tekning, ið hann gjørdi til ”Barnasangbók Føroya”, sum Mentamálaráðið gav út í november 2018.
Hann greiðir frá, at alt er gjørt í Photoshop og síðani lagað til og sett saman við Adobe After Effects og Premiere Pro.
Guðrun Sólja Jacobsen syngur ”Fimm smáar apur”, upptøkan er gjørd í rúminum hjá Námi á Hoyvíksvegi 72, og fylgispælið hava Rúni Eysturlíð, sum spælir el-gittar og hevur lagt til rættis saman við Árna Øregaard, ið spælir klaver og kontrabass.
Fleiri og fleiri sangir úr Barnasangbók Føroya verða lagdir út á Youtube-rásina. Tilsamans hava útvið 250.000 fólk sæð sangirnar.


text:
Kirstin Strøm Bech
Kirstin Strøm Bech (fødd 1956 í Vági) var borgarstjóri í Vágs Býráð frá 1. jan. 2005 til 31. des. 2012. Kirstin er útbúgvin fólkaskúla lærari. Áðrenn hon gjørdist borgarstóri í Vágs kommunu starvaðist hon sum lærari í Porkeris Skúla. Kirstin stillaði upp fyri Javnaðarflokkin og varð fyrstu ferð vald í býráðið í november 2004 og varð av býráðnum vald til borgarstjóra. Hon var borgarstjóri frá 1. januar 2005. Til valið í november 2008 varð hon afturvald og helt fram sum borgarstjóri eitt valskeið afturat.[1] Kirstin Strøm Bech gjørdist stýrislimur í Kommunusamskipan Føroya, tá hon gjørdist borgarstjóri, hon var næstformaður frá 1. juli 2006 til 31. desember 2008.[2]


text:
Brynjukrutt (brynjukruttaættin)
Agonus cataphractus (Linné, 1758)
Stødd: Brynjukrutt verður upp í 21 cm langt, men er vanliga millum 8 og 15 cm.
Dýpi: Vanligast er tað úr 5 metra dýpi niður á 270 metra dýpi. Brynjukrutt er tó eisini fingið úti á 500 metra dýpi.
Litur: Tað er grábrúnt um bakið við 4-5 dimmari kámum blettum. Tað er ljósari undir búkinum, viðhvørt við gráligum blettum. Fjaðrarnar eru gulligar við dimmum blettum ella strikum.
Teinar: R IV-VI; R2 6-8.
Lýsing: Brynjukrutt er langur og klænur fiskur. Um uggarnar er tað væl breiðari enn høgt, og høvuðbreiddin er næstan 1/4 av heildarlongdini. Høvdið framman er kantut og píkut, tveir krókar eru fremst á yvirkjaftinum. Tað er sera klænvaksið frá gotinum og aftureftir. Brynjukrutt er sett við hørðum, kantutum beinplátum. Tað er stívt og hart at føla. Brynjukrutt hevur tvær ryggfjaðrar, báðar umleið líka smáar. Lítið, næstan einki glopp er millum ryggfjaðrarnar. Skeggtræðrir eru á undirkjaftinum.
Eyðkenni: Teir báðir krókarnir fremst á fiskinum. Líkist mest íshavsbrynjukrutti. Munur teirra millum er m.a., at brynjukrutt er breiðari um høvdið og er breiðvaksnari, ryggfjaðrarnar eru næstan áfastar, og at ongir píkar eru á nakkanum.
Týdningur: Brynjukrutt hevur ikki vinnuligan týdning.
da: Panserulk, en: Armed bullhead - Pogge, fr: Asphidophore armé, ís: Broddamús, no: Panserulke, tý: Steinpicker
Útbreiðsla: Brynjukrutt fæst mest sum allastaðni undir Føroyum, inni á firðum, í sundum og úti á landgrunninum, men er ikki fingið á Føroyabanka. Tað er fingið á Suðurlandinum og Vesturlandinum í Íslandi, kring Bretsku Oyggjarnar, í Norðsjónum og nakað inn í Eystarasalt, fram við Noregi norður í Hvítahavið.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Sporðdrekafiskar Scorpaeniformes
Í sporðdrekahópinum eru 26 ættir, ið hava 279 slektir og 1477 sløg.
Av hesum eru undir Føroyum 7 ættir við 17 slektum og 23 sløgum:
Fiskarnir í hesum hópinum eru í stødd smáir til miðal, sterturin er oftast nakað rundaður aftureftir, onkuntíð innbogin, men sjáldan sýldur. Uggafjaðrarnar eru oftast avrundaðar aftan.
Fiskarnir eru oftast klæddir við píkum ella beinplátum um høvd og bul, yvirhøvur hvassir, harðir og knortlutir fiskar.
Sporðdrekafiskar eru um øll høv, onkur sløg eru í blandingsvatni og onkur eisini í feskvatni.


text:
Lítlabrosma (hornabrosmuættin)
Phycis blennoides (Brünnich, 1768)
Stødd: Lítlabrosma verður sjáldan longri enn 100 cm, vanliga 30 til 70 cm.
Dýpi: Hon er botnfiskur úr 50 m niður á 900 m.
Litur: Hon er reyðgrá um bakið, ljósari niðari. Búkfjaðrarnar eru reydligar. Sterturin, gotfjøðurin og ryggfjaðrarnar hava dimma rond. Kjafturin er svartbláur og táknaholurnar svartar. Á trolveiddum fiski eru hesir litir oftast sjávaðir burtur, og hon er gráhvít at síggja.
Teinar: R1 8-12; R2 56-64; G 50-56.
Lýsing: Búkfjaðrarnar á lítlubrosmu eru serliga langar og klænar. Tær eru kloyvdar í ytru helvt og røkka umleið aftur til gotfjøðurina. Hon hevur tvær ryggfjaðrar. Tann fremra er lítil og tríkantað, fremsti teinur er hægstur. Aftara ryggfjøður er long, frá umleið yvir hálvari uggafjøður aftur til stertin. Gotfjøðurin hevur umleið sama skap sum aftara ryggfjøður, men hon er lægri og er umleið 25% styttri. Lítlabrosma hevur lítlan stert, ið er rundaður aftan. Av trantinum til eygað er umleið líka langt sum eygnatvørmátið. Strikan er nógv bogin uppá yvir uggafjøðurini. Hon hevur finnu á lippuni. Hon hevur stóra og leysa roðslu.
Eyðkenni: Tær serliga longu, tvídeildu búkfjaðrarnar. Trolveidd líkist hon morafiski, men kennist alt fyri eitt frá honum á tí, at lítlabrosma hevur bert eina gotfjøður. Morafiskur hevur tvær, og at morafiskur hevur stuttar búkfjaðrar.
Týdningur: Lítlabrosma fæst bert í smáum nøgdum á okkara leiðum og hevur tí ikki havt vinnuligan týdning, men hon er at síggja á fiskamarknaðum við Miðjarðarhavið og er góður matfiskur.
da: Skælbrosme, en: Forkbeard, fr: Phycis de fond, ís: Litla brosma, no: Skjellbrosme, tý: Gabeldorsch
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Toskafiskar Gadiformes
Hópurin við toskafiskum hevur 9 ættir 75 slektir og 555 sløg.
Undir Føroyum eru 5 ættir ið hava 26 slektir og 36 sløg:
Teir hava heldur stórligt høvd. Teir hava eina til tríggjar ryggfjaðrar og eina ella tvær gotfjaðrar, summir hava stert, aðrir bert ein spíss. Á nøkrum sløgum er roðslan lítil og sløtt, á øðrum stór og rísin. Á flestu sløgunum eru uggafjaðrarnar aftari enn búkfjaðrarnar.
Nógv av sløgunum hava grunnnøs.
Teir eru bæði á grunnum og djúpum vatni. Við Føroyar liva allir toskafiskarnir í sjónum, men okkurt slag úti í heimi er í feskum vatni, og nøkur eru í blandingsvatni.


text:
Súgari (súgaraættin), kjølsúgari
Petromyzon marinus Linné, 1758
Stødd: Súgari verður í mesta lagi 100 cm langur, vanliga 60-70 cm.
Dýpi: Undan vatnskorpuni og úr fjøruni út á um 1100 metrar, bæði í miðjum sjógvi og við botnin.
Litur: Súgari er blásvartur ella brúnligur á bakinum, viðhvørt við grábláum ella ymiskt littum blettum. Liturin á bakinum er ójavnt slettur niður á síðurnar. Undir búkinum er hann ljóst gráligur. Ungir fiskar eru ljóst gulhvítligir undir búkinum og blásvartir við einum farra av silvurliti aftur eftir bakinum.
Lýsing: Hann er langur og mjáur fiskur, tvørskurðurin er rundur. Tvær ryggfjaðrar eru aftarlaga á sporlinum. Hann hevur eina lítla gotfjøður, og hann hevur ikki uggafjaðrar ella búkfjaðrar. Sjey smá, rund táknaop eru í eini linju aftur frá eyganum. Fremst undir gronini hevur hann stóran, rundan súgvikjaft við nógvum rasputonnum. Slenutur og smeðin. Anadromur fiskur.
Eyðkenni: Állaskap, rundan súgvikjaft, tey sjey táknaopini og ongar uggafjaðrar ella búkfjaðrar.
Týdningur: Onkustaðni verður hann etin, men annars ikki vinnuligan týdning.
da: Havlampret, en: Sea lamprey, fr: Lamproie
marine, ís: Sæsteinsuga, no: Havniauge,
tý: Meerneunauge
Útbreiðsla: Súgari er báðumegin Atlantshav. Frá Grikkalandi vestur ígjøgnum Miðjarðarhavið og norður í Norðsjógvin til Íslands og í Barentshavið. Hann er somuleiðis í syðra parti av Eystarasalti. Er rættiliga vanligur í føroyskum sjógvi. Vestanfyri er hann frá Labrador til norðara part av Meksikoflógvanum.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Súgarar Petromyzontiformes
Til hendan hópin hoyra 3 ættir við 10 slektum og 38 sløgum.
Við Føroyar er ein ætt úr hesum hópinum, við bert tí eina slagnum: Súgaraættin
(Petromyzontidae).
Súgarar hava állaskap. Teir hava ikki roðslu og hava ikki kjaftbein ella
kjálkabein.
„Beinaraðið“ er bert eitt eiti av bróski. Teir hava ikki uggafjaðrar ella búkfjaðrar.
Sjey smá táknaop eru hvørjumegin aftur frá eyganum. Kjafturin er rundur við
nógvum skavitonnum.
Øll sløgini gýta í feskum vatni, og nøkur teirra vaksa upp í sjónum. Hesi seinnu
eru sostatt anadrom.
Øll súgarasløg doyggja stutt eftir gýting. Súgari gýtir ikki í Føroyum.


text:
Blindtrykk Ein há- ella dýpdarpreging uttan brúk av prentliti
Blokkheftari ein forstørrað heftimaskina, sum við motorkraft, tvingar heftiklemmurnar gjøgnum størri pappírbunkar
Bókblokkur Ein bók, sum er falsað, seymað og heft, men ikki hevur fingið permu um
Breyðtekstur Heitið á vanliga tekstinum í einum prentluti, vanliga i 8 til 12 punkt stødd
Bukkistrika Ein rilla verður gjørd í pappírið so falsingin verður vakrari uttan at sprekkur koma í
Bulkur Bulkur er eitt rúmmál, sum sigur hvussu poknut ella kompakt eitt pappír er, t.v.s. hvussu nógv luft er í tí. Í ymsum førum verður tað brúkt til at siga hvussu tjúkt pappírið ella kartongið er eftir formlinum: Bulkur x gramvekt = tjúgd
Dømi: Bulkur 1,3 x gramvekt 100 g = tjúkd 130 my
Cicero Typografisk málieind, sum svarar til 12 punkt, ella 4,51 mm. Eitt punkt er sostatt 0,375 mm. Fastlagt í seinnu helvt av 1700-árunum í Fraklandi og brúkt kring alt Evropa
CMYK Cyan (blátt), Magenta (reytt), Yellow (gult), blacK (svart) – prentlitirnir tá prentað verður í fýra litum
Coatað papír Sí strokið pappír
CTP Computer to Plate – at framleiða prentplátur beinleiðis frá telduni – uttan at brúka film ella montagu…


text:
FLOT
FLOT er svimjifelagið hjá íbúgvarunum í Nes Sóknar kommunu og Runavíkar kommunu. Felagið varð stovnað 2. apríl í 1984, og eftir at hava verið niðurlagt, varð tað endurstovnað í 1992. Síðani hevur felagið verið virkið og hevði í 2005 umleið 80 virknar limir.
Venjingin fer fram í svimjihylinum í Tofta Skúla, sum er 16,67 m til longdar.
Birita Debes[rætta | rætta wikitekst]
Ein av svimjarunum hjá FLOT, sum hevur klárað seg sera væl í 2010, er Birita Debes. Hóast hon var juniorur í 2010, so setti hon fleiri føroysk senior met. Eitt av metunum setti hon, tá hon sum fyrsta føroyska kvinnan vann gull á norðurlendsku svimjistevnuni. Tað gjørdi hon á NJM stevnuni í Kastrup í Danmark 11. desember 2010, hon vann gull í 100 metrar ryggsvimjing .[1]


text:
Martin Widmark
Martin Widmark er svenskur rithøvundur og lærari.
Hann er føddur í 1962 og uppvaskin í Linkjøping og býr nú í Stokkhólmi.
Hann starvast fulla tíð á háskúla, har hann undirvísir innflytarum í svenskum.
Hann hevur eisini skrivað fitt av skúlabókum.
Bøkurnar um Lassa og Maiu eru sera væl umtóktar.
Tað er, sum eitt svenskt blað segði í einum ummæli: Nýbyrjaðir lesarar berjast við lesivandar sætta floks næmingar um at sleppa at lesa um hesar gátuloysararnar.
Tær eru lættar at lesa, men ikki lættar at loysa.
Útgávur:
2006 Gistingarhúsgátan
Gimsteinagátan
Sirkusgátan
2007 Kaffistovugátan
Mumiugátan
2008 Biografgátan
Tokgátan
2009 Blaðgátan
Skúlagátan
2010 Gullgátan
Ummæli/umrøða:
Åse Kristine Tveit: Svak spenningsserie fra Sverige. www.barnebokkritikk.no/3.apr.2003
Lotta Olsson: Deckare - en jaha-upplevelse! Opsis Kalopsis 3/2007
Heiður:
2004. Onnur virðisløn fyri Mumiugátuna frá Bokjuryn í bólkinum 7-9 ár.
Heimasíða:


text:
Nú nærkast HeimsMeistarastevnan 2017, sum verður í Budapest í Ungarn við stórslignari setan fríggjadagin hin 14. juli, og síðani við kappingum frá tá av og til sunnudagin hin 31. juli 2017. Sí kalendaran her.
HM á langgeil er ikki bara kappsvimjing í svimjihyli á langgeil, men eisini í havsvimjing, synkronsvimjing, vatnpolo og vippulopi, umframt nú síðani 2013 eisini ‘high diving’ frá upp til 27 metra hædd.
Havsvimjingin verður á Balaton-vatninum, nakað væl í ein útsynning frá Budapest, við kappingum á 5, 10 og 25 km teinum, umframt við liðsvimjing á 5 km teininum.
Og her er tað so, at Jon Hestoy er valdur til høvuðsdómara, á 10 km teininum, umframt at hann á 25 km teininum verður annardómari, og fær aðrar uppgávur á hinum teinunum.
Ein stórur heiður til Hestoy og okkum føroyingar, við tað at júst 10 km teinurin verður roknaður sum tað størsta og mest prestigufylta hjá havsvimjarum, sum einasta OL-grein av hesum, og við eyknevni ‘marathon-teinurin’.


text:
a. Uppskrift av Kirkju, Fugloy
Eina ferð var tað ein drongur, sum hevði mist bæði faðir og móður og átti ongan eftir í verøldini til at fjálga um seg.
Ymsi fólk góvu honum eitt sindur til arbeiðis, lótu hann bera vatn fyri seg og góvu honum hvørja ferð ein drýl afturfyri. Av hesum varð hann skýrdur “vatndrýladrongurin” og livdi av tí, sum hann fekk fyri at bera vatn.
Ein dagin bað køksgentan hjá konginum hann bera sær vatn, og hann var fegin at fara.
Tá ið hann tók vatn upp úr ánni, kom eitt síl upp í byttuna; hann tekur sílið og sigur við tað, at nú skal hann drepa tað.
Men sílið biður hann ikki gera tað og lovar honum níggju ynskir afturfyri; hvør ynskur, sum hann ger, av hesum níggju, skal ganga út.
So sleppir hann sílinum, setur seg á byttuna og ynskir eftir tí, at byttan skal bera hann heim aftur til køksgentuna. Byttan av stað við honum og heim í kongsgarðin. Kongadóttirin stendur í vindeyganum, sær hann koma ríðandi á byttuni og brestur í skellilátur.
“Hatta er ikki minst býtt í dag, sum hatta ber seg at,” sigur hon og heldur við hann, at hatta er ikki tespiligt vatn at drekka.
“So víst sum hetta vatnið er reint, verður tú við barn,” sigur drongurin. Og so varð kongadóttirin við barn.
Tá ið kongur sá, hvussu statt var við dóttrini, varð hann óður og spurdi, hvør ið átti barnið.
Hon visti ongan, segði hon, men hugsaði, at tað mundi vera vatndrýladrongurin, tí hon kendi nakað á sær tann dagin, ið hon læði at honum, sum hann reið byttuni. [Til at fáa at vita hetta víst, fekk kongurin barninum eitt gullepli at spæla við: tá ið hann, sum pápi var, kom, skuldi barnið siga: “Pápi, tak!” So varð alt mannfólk í ríkinum samankallað á slottinum, og við tað sama at vatndrýladrongurin kom, fór barnið til hansara og rópaði: “Pápi, tak![1].
Nú var kongurin so reint í luftini, at hann vildi beina fyri øllum trimum: dóttrini, dronginum og barninum, og læt gera eina tríbotnaða ammu (stóra tunnu) til at seta tey inn í. Botnur var í miðjuni, og hvørt var sett inn sínumegin, drongurin og kongadóttirin; barnið var hjá mommuni. So setti kongur tunnuna á stikul beint á sjógvin.
Tá ið nakað er umliðið, spyr drongurin kongadóttrina, um hon er ikki svong.
Tað batar henni einki, heldur hon, um hon sigur, at hon er svong, og heldur ikki skoytir hon um nakað frá honum fyri ta vanlukku, sum hann hevur ført yvir hana.
Eina løtu eftir spyr hon, um hann hevur mat.
So ynskir hann navara, knív og drýl at liggja hjá sær, borar hol á miðbotnin, býtur drýlin sundur í helvt og stingur annan drýlendan inn ígjøgnum holið til hennara. Nú fáa tey betur tosað saman.
Hon spyr hann, hvussu tað ber til, at hon kom at verða við barn, og hann sigur henni, at tað var við ein ynsk: hon læði at honum, og tí ynskti hann so.
Hon spyr, um allir ynskirnir eru uppi hjá honum.
Nei, sigur hann: hann hevur fleiri eftir enn.
So mátti hann ynskt tey øll trý aftur upp á land, sigur hon.
Tað kann hann altíð gera, heldur hann og ynskir so miðbotnin burtur, at bæði kunnu vera saman. Tá ið tey hava verið saman eina løtu, ynskir hann, at tunnan skal standa uppi á landi. Við tað sama eru tey á turrum, og hann spennir nú botnin burtur úr tunnuni. Tey ganga og raka ikki við nakað hús.
So ynskir hann sær og kongadóttrini eitt stórt slott at búgva í, fagrari enn slottið hjá konginum, pápa hennara. Tað er alt í senn, so stendur slottið fyri teimum. Tey eru nú so ógvuliga fegin, og hann sigur við hana, at nú skulu tey gera stórt brúdleyp og bjóða konginum, pápa hennara, og øllum teim stóru harrunum.
Teir koma allir. Hon letur borðreiða, og borðbúnaðurin er prýðiligur og kongligur. Kongur situr til borðs næst brúðfólkunum; lítið hugsar hann um, at tað eru tey bæði, vatndrýladrongurin og dóttir hansara.
Vín verður skonkt úr einum gullsteypi, sum gongur ímillum manna; ein maður missir tað undir borðið og skal taka tað upp aftur; men einki steyp finst - tað er horvið. Allir undrast: onkur skálkur man hava tikið.
Kongur biður allar standa upp frá borði at leita og reisist sjálvur úr sessi.
Nú skramblar niður undan skikkju hansara sjálvs - tað er gullsteypið.
Kongur stendur so lotur; honum skilst ikki, hvussu hetta er komið upp á seg, sigur hann.
Nú tekur dóttirin at læa: á sama hátt, sum hon varð við barn, er hetta komið uppá hann - við ein ynsk.
Kongur stendur rættuliga bilsin; men nú siga brúður og brúðgómur honum frá øllum, sum til hevur gingist við teimum.
Hin gamli er ógvuliga fegin við at hava fingið dóttrina aftur og býður báðum heim í slott sítt; men tey vilja heldur búgva í teirra egna slotti, siga tey.
Tá ið hin gamli kongurin doyði, varð vatndrýladrongurin kongur eftir hann, og her endar søgan.
Frásøgn: Jóhan Hendrik Matras, Kirkju
b. Uppskrift av Syðradali, Kalsoy
Trækket med guldbægeret, som prinsessen ved bryllupsgildet bortønsker og får til at sidde under faderens, kongens, kåbe, er taget fra en anden variant, optegnet i Sydredal, Kalsø, efter fortælling af Erika Katrine Johannesen. I Fugløvarianten er det alt sølvtøjet på bordet (knive, gafler og skeer), som bortønskes pa denne måde. I øvrigt ere de to varianter overensstemmende.
En kat og en mus havde en krukke med smør i fællesskab, som de vilde gemme til juleaften. De satte den på et afsides sted. Katten foregiver for musen, at dens søster har født et barn, og at den (katten) er bedt om at være gudmoder. Den går hen og slikker af krukken, og da musen spørger om barnets navn, svarer katten: Upp úr toppi. Anden gang er barnets navn Mitt um miðju (krukken er da halvtom), og tredje gang Alt, d. v. s.: forbi. Juleaften ser musen, at alt smørret er slikket, skælder katten ud og løber sin vej; men katten lover at dræbe musen, hvor den ser den. Heraf fjendskabet mellem mus og kat.
Frásøgn: Erika K. Johannessen, Syðradali, Kalsoy
Jakob Jakobsen: ”Færøske folkesagn og æventyr”, 1898-1901
Ævintýrið er her endurgivið við stavseting Hammershaimbs.
18 AT 675
[1] Hetta uppískoytið verður sum oftast lagt burturúr, tá ið sagt verður frá hesum ævintýrinum.


text:
Trúvirðið Bíbliunar
Bíblian er Guðs Orð, og er grundarlagið undir tí Kristnu trúnni. Vit trúgva at Guð við sínum vísdómi hevur givið okkum nakrar grundleggjandi sannleikar, og at hesir sannleikar eru niður skrivaðir í Bíbliuni. Tí hevur onkur til stuttleikar sagt, at Bible stendur fyri: Basic Instructions Before Leaving Earth
Bíblian er innihaldsliga:
- 66 bøkur
- 44 høvundar
- skriva í trimum heimspørtum
- skriva á trimum málum
- niður skriva í einum 1600 ára tíðarskeiði
Bíblian er tó samanhangandi í sínum boðskapi, og greiður frá søguni hjá Ísrael (Guðs útvalda fólkið), sum Hann lat Jesus føðast inn í mannaættina við. Bíblian er deild upp í tveir høvuðspartar, tað gamla testamentið og tað nýggja testamentið, men hesi eru tó tætt knýtt hvørt at øðrum:
“Eins og Móses lyfti upp ormin í oyðimørkini, so skal Menniskjasonurin verða lyftur upp,
fyri at hvør tann, sum trýr, skal hava ævigt lív í Honum.
Tí so elskaði Gud heimin, at Hann gav Son Sín, hin einborna, fyri at hvør tann, ið trýr á Hann, skal ikki fortapast, men hava ævigt lív.
Ikki sendi Gud Son Sín í heimin, fyri at Hann skal døma heimin, men fyri at heimurin skal verða frelstur við Honum.” – John 1:14-17
Trúvirðið
Tað er ongin loyna, at eg seti nógv fokus á trúarverju á blogginum, og ein atfinning man altíð finnur ímillum guðloysingar er sjálvandi atfinningin, at Bíblian ikki hevur nakað trúvirðið.
Tann yvirskeptiski
Verður tann yvir skeptiski nakrantíð nøgdur? James Croft (guðloysingur) segði soljóðandi í einari radio sending á unbelievable:
“The amount of eyewitness testimony of the death and resurrection of Jesus can never be enough to convince me, and it shouldn’t be enough to convince any reasonable person. I would never accept any amount of testimony as evidence of the resurrection. The only way I would accept the death and resurrection of anyone is if there were detailed medical records, and there were medical professionals there to verify the death, and I could stand beside the corpse myself, watching what happened.”
Hvussu kann ein tílíkur persónur nakrantíð finna prógv nokk? Hann hevur longu avgjørt við sær sjálvum, at hann vil aldrin góðtaka nakað prógv. Hetta er ikki ein neutral áskoðan, hetta er ein filosofisk neilig áskoðan, sum hevur ávirkan á úrslitið áðrenn roknistykkið er byrjað, akkurát sum við tí kosmologiska argumentinum.
Bíblian sjálv ger ikki nógv burtur úr at prógva seg sjálva, tað er ein sjálvfylgja. Tað er ikki Guð sum er á ákærubonkinum, men Hann er tann alvitandi og alvaldandi dómarin yvir okkara hjørtum.
Profeti (Gamla testamenti)
Sum eg nevndi áður, so handlar serliga gamla testamenti um lyfti Guðs, at Jesus skal koma í heimin og frelsa hvønn tann sum trýr.
Her eru nøkur dømir uppá Bíbilsk profetir um tann lovaða Messias:
Sálmur 22:15-19 (ár 1000 f.Kr.), ” Eg eri sum vatn, ið verður stoytt niður, allir liðir Mínir fara sundur; hjarta Mítt er vorðið sum vaks, tað bráðnar í brósti Mínum. Máttur Mín er tornaður upp sum pottabrot, tungan loðar føst í gómum Mínum, og Tú leggur Meg niður í dust deyðans. Tí hundar standa rundan um Meg, hinir óndu í hópatali sláa ring um Meg; teir hava stungið Meg ígjøgnum hendur og føtur. Eg fái talt øll bein Míni; teir hyggja at Mær og halda frægd at tí. Klæði Míni býta teir ímillum sín, um kyrtilin kasta teir lut.”
Hesin sálmurin er skrivaður 1000 ár áðrenn Jesus kom, og 400 ár áðrenn krossfesting var uppfunnin. Tó so verður krossfestingin upppensla fyri okkum her. Tað áhugaverda er eisini, at Jesus endurgav Sálma 22:1, tí Hann visti at sálmurin var um seg.
Mika 5:1 (ár 500 f.Kr.), “Men tú Betlehem, Efrata, sum so lítið hevur at týða til at vera millum túsund Juda! Úr tær skal ein ganga Mær út, sum skal vera høvdingi Ísraels. Uppruni Hansara er úr forðum, frá fortíðardøgum.”
Her verður profetera hvar Jesus fór at vera føddur.
Jesus fór at vera føddur av einari moyggj, sum eg eisini hava skriva um aðrar staðir:
Esajas 7:14 ” Tí skal nú Harrin sjálvur geva tykkum tekin: Moyggj skal verða við barn og eiga son, og hon gevur Honum navnið Immanuel.
Esajas 53:3, ” Vanvirdur var Hann – fólk vendi sær frá Honum – maður, fullur av pínum og kunnigur við sjúku; Hann var sum ein, ið fólk fjalir andlitið fyri, vanvirdur, vit roknaðu Hann fyri einki.”
Esajas 40:3, ” Hoyr! Ein er, sum rópar: “Gerið í oyðimørkini HARRANUM veg til reiðar! Javnið Gudi okkara vegin, har sum óbygt er!'”
Zakarias 12:10, ” Men yvir hús Dávids og yvir tey, sum í Jerúsalem búgva, skal Eg hella út náðiandan og bønarandan; tey skulu venda eygunum móti Honum, sum tey hava stungið ígjøgnum; tey skulu syrgja Hann, sum ein syrgir einasta son sín, og gráta sárliga eftir Hann, sum ein grætur eftir frumborna sín.”
Jesu lív og læra (Nýggja Testamenti)
Innan fyri tað akademiska stendur uppreisn Jesusar sera sterkt, tað er einans í gølubløðum og sensatiónellum filmum, at kritikarar sleppa fram at við sínum altíð væl seljandi boðskapi um, at alt nýggja testamenti bert er ein stór samansvørjing.
Ongin annar søguliga kendur persónur er so væl dokumenteraður sum Jesus, tað eru umleið 24,000 eintøk av nýggja testamenti, tey upprunaligu handritini av teimum synoptisku evangeliunum eru frá ár 55-70, harav elstu avritini eru frá ár 150-200. Jóhannesar evangeliið var ivaleyst skrivað um ár 90, harav elsta avritið er úr 100-150 og fleiri frá miðjuni til endan av 2 árhundrað (øld). Les meira…


text:
ETF móti FMR
Støða
Avgreitt
Rættur
Fasti Gerðarrættur
Evni
Brot, Gerðarrættarmál (tulking o.a., s.b. FG §6(3)), Kor, arbeiðsumstøður, starvstreytir, Rættindi, Viðbót, annað viðurlag
Umboð
Gunn Ellefsen, Páll Nielsen
Partar
Ergoterapeutfelagið - ETF, Fíggjarmálaráðið - FMR
Rættarlimir
Durita Tausen, Eyðstein Djurhuus, Hanna Vang
Mál
2
Ár
2015
Úrskurðardagur
30. mars 2016
Lyklaorð
Sáttmálatulking
Ásetingar
§6(3)c, §6(3)d
Lýsing
Træta um "einaviðbót" Ósemja er um tulkingina av § 1, stk, 3 nr. 4 í sáttmálanum millum Ergoterapeutfelagið og Fíggjarmálaráðið, um nær limir hava rætt til "einaviðbót" eftir hesi grein.
Viðgerðin
Kærurit dagfest 1. apríl 2015 Svarrit dagfest 24. juni 2015 Úrskurðarfundur 1. mars 2016 kl. 09:00
Málkostnaður
Partarnir bera, sambært sáttmála um Fasta Gerðarrætt og reglugerð um gjøld, hvør sína helvt av málskostnaðinum eftir nærri uppgerð.
Grundgeving
Fasti Gerðarrættur heldur Málið er lagt fyri Fasta Gerðarrætt sum eitt mál um tulking av sáttmála eftir § 6, nr. 3, litra c í sáttmálanum um Fasta Gerðarrætt og sum eitt mál um brot eftir § 6, nr. 2, litra d. Fasti Gerðarrættur skal taka støðu til, um FMR skal dømast at viðurkenna at Marianna Vang Simonsen, Turið Jacobsen og Róhild Winther hava rætt til einaviðbøtur í ávísum tíðarskeiðið, har tær starvaðust uttan ergoterapeutiska leiðslu. Fasti Gerðarrættur skal eisini taka støðu til, um FMR skal dømast at viðurkenna, at Røktar- og Umlættingarheimið Lágargarður og Boðanesheimið hava brotið § 1, stk. 3, nr. 4 í sáttmálanum millum ETF og FMR við ikki at hava latið frammanfyri nevndu ergoterapeutum einaviðbót sambært § 1, stk. 3, nr. 4 í sáttmálanum. Grein § 1, stk. 3, nr. 4 í sáttmálanum millum partarnir er soljóðandi: “Ergoterapeutur, sum arbeiðir einsamallur og ikki sum leiðandi ergoterapeutur hevur rætt til árliga viðbót kr. 12.000 kr.“ Orðingin av ásetingini um einaviðbót hevur sambært pørtunum verið óbroytt síðani sáttmálin kom í gildið í tann 1. juni 1989. Kærandi hevur ført fram, at ásetingin skal tulkast eftir ásetingini um einaviðbót í tí danska sáttmálanum, sum var galdandi fyri ergoterapeutar í Føroyum, áðrenn føroyskur sáttmáli kom í gildið. Danska ásetingin var soljóðandi: “De i § 2, nr. 1 omhandlede ergoterapeuter, der er beskæftiget inden for et område, hvor de er eneansvarlige og ikke står under ledelse af en anden ergoterapeut ydes et særlig tillæg på 7.350,65 kr. årligt (1. oktober 1984-niveau).” Sambært vitnunum sum kærandi hevur ført, skuldi orðingin tulkast eins og tann danska, og semja var um, at ergoterapeutarnir skuldu hava somu rættindini eftir føroyska sáttmálanum, sum tey høvdu havt eftir tí danska. Vitni Hanna á Reynatúgvu, sum var við í tilgongdini at fáa føroyskan sáttmála, hevur greitt frá, at tað var greið ætlan og semja millum partarnir um, at rættindini eftir tí føroyska sáttmálanum skuldu vera tey somu sum eftir tí danska. Tann danski hevði verið nýttur fram til tann føroyski kom í gildið. Kærandi hevur sum stuðul undir sínum sjónarmiðið lagt fram skjal 9, har Súsanna Danielsen tann 8. november 1994 vegna Føroya Landsstýrið váttar at vera samt við feløgunum í, at terapeutarnir á Hjálpartólamiðstøðini eiga einaískoyti samsvarandi sáttmálanum, við tað at deildarleiðarin ikki er terapeutur. Innkærdi hevur ført fram, at í skjali 9 verða tveir persónar nevndir við navni, har annar er ergoterapeutur og hin er fysioterapeutur. Teir eru sostatt ávikavist einsamallur ergoterapeutur og einsamallur fysioterapeutur og leiðarin er ikki terapeutur. Skjal 9 sigur tó ikki, at støðan hevði verið ein onnur, høvdu fleiri ergoterapeutar ella fleiri fysioterapeutar verið í starvi. Praksis vísir, at stovnurin hevur skilt tað soleiðis, at tað er bara leiðslan sum hevur týdning, t.v.s. eru fleiri ergoterapeutar á stovninum, men leiðarin er ikki terapeutur, so skulu ergoterapeutarnir hava einaviðbót. Fasti Gerðarrættur metir tí, at hetta skjalið kann síggjast sum ein stuðul undir tí felags fatan av ásetingini um einaviðbøtur, sum kærandi hevur gjørt galdandi frá byrjan av. Innkærdi hevur ikki ført vitnir ella lagt fram skjøl, sum nærri lýsa umstøðurnar í samband við, at føroyski sáttmálin bleiv gjørdur og kom í gildið. Innkærdi hevur ei heldur ført vitnir ella lagt fram skjøl sum nærri lýsa umstøðurnar rundanum skjal 9 frá Føroya Landsstýrið ella hvussu tað skjalið skal skiljast. Soleiðis sum málið er upplýst, kann Fasti Gerðarrættur ikki síggja burtur frá frágreiðingini hjá Hannu á Reynatúgvu. Orðingin í tí føroyska sáttmálanum er ikki tann sama sum í tí danska, men Fasti Gerðarrættur metir, at skjal 9, váttanin frá Súsannu Danielsen tann 8. november 1994 vegna Føroya Landsstýrið, staðfestir, at partarnir vóru samdir um, at sáttmálaásetingin skuldi skiljast soleiðis, at terapeutar høvdu rætt til einaískoyti, tá deildarleiðarin ikki var terapeutur. Hendan semja, um hvussu sáttmálaásetingin skuldi skiljast, má metast at hava verið praktiserað í rúma tíð. Lønardeildin hjá FMR sendi skriv til Familju- og Heilsumálaráðið tann 15. apríl 2003, har lønardeildin vísti á sína tulking av ásetingini um einaviðbót, sum samsvarar við tað sum verður gjørt galdandi undir hesum málið. Avrit av skrivinum var sent til ETF. Familju- og Heilsumálaráðið sendi skrivi til Almannastovuna sama ár, men sambært vitninum Hallur Thomsen, vóru boðini ikki fylgd av Almannastovuni fyrr enn hann fekk kunnleika til tey í 2014. Einaviðbøtur blivu framhaldandi givnar til ergoterapeutar, sum starvaðust uttan ergoterapeutiska leiðslu. Sambært vitnunum og framløgdu skjølunum, hava nógvir ergoterapeutar fram til nýliga fingið einaviðbøtur, tá teir hava starvast uttan ergoterapeutiska leiðslu. Innkærdi hevur hartil gjørt galdandi, at nógvir - um ikki allir - ergoterapeutarnir sum hava fingið einaviðbót, hava arbeitt einsamallir, og hava tí havt rætt til einaviðbótina sambært tulkingini hjá innkærda. Fasti Gerðarrættur metir ikki, at FMR við skrivinum til Familju- og heilsumálaráðið í 2003 kundi broyta tulkingina av ásetingini um einaviðbøtur, og harvið taka burtur rættindi, sum vóru avtalað tá sáttmálin var gjørdur. Av hesum grundum gevur Fasti Gerðarrættur kærandi viðhald í báðum sakarkrøvunum, soleiðis sum tey eru sett fram í málskravsritinum.
Úrskurður sum PDF


text:
Gjógv
Gjáar bygd ber navn eftir teirri 200 metra longu gjónni, ið er skamt norðanvert við bygdina.
Elsta búseting, fólk vita um, var Eysturi við Garðar, áraka kirkjuna og kirkjugarðin og omanfyri har. Bygdin er fyrstu ferð nevnd í 1584, men er ivaleyst nógv eldri enn so.
Eins væl og tað kann vera vakurt ein sólskinsdag á sumri, kann tað vera dramatiskt og stórsligið, tá vetrarstormarnir herja og aldubrotini bresta í gjónni og fjøruni.
Tað tekur bert ein tíma at koyra teir 67 km út Tórshavn til Gjáar. Av flogvøllinum í Vágum eru 75 km.


text:
Framleiðsluútgerð
MEST í Runavík hevur hollar royndir og serkøna vitan innan framleiðslu og tænastuveitan av vørum, framleiddar úr rustfríum stáli.
Okkara veitingar í Runavík fevna um framleiðsluútgerð til flakalinjur, reinskeringarborð, transportbond, lyftarar, kassavendarar til ali- og fiskivinnuna – umframt hópin av loysnum til vinnuna annars.
Vit veita loysnir líka frá tekniborðinum til lidna framleiðslu – við framkomnum 3 D-telduforritum.
Ymiskar vinnur merkir ymiskir kundar, og hesi seta krøv og fevnir hetta um eitt nú laksavirkir, fiskavirkir, fiskiskip og vinnuna á landi. Við landsins størstu goymslu av rustfríum vørum og eini vælskipaðari framleiðslu er MEST klárt at veita góða og skjóta tænastu, tá tað ræður um framleiðsluútgerð úr rustfríum stáli.
24/7 døgntænasta: Tel 00298 79 11 00
Fjøruvegur - FO-620 Runavík - Tel +298 61 11 90 - Fax +298 30 11 91 - runavik@mest.fo


text:
Hitt kynið
01.09.2009
Á fundinum sum Demokratia skipaði fyri í miðlahúsinum 26. aug. 09 sat eg við eini kenslu av at “hetta er pínligt”. Her sita kvinnur og nakrir fáir menn og venda og snara spurninginum um leiklutin hjá kvinnum í politikk, og hvussu tær fáast at støðast. Og so endar snakkið sum so ofta áður um útsjónd og stemmuføring. Kvinnurnar verða ikki hoyrdar á sama hátt, sum menn tá tær opna munnin, verður sagt á fundinum. Tær mugu kempa meiri og vera betur fyrireikaðar fyri at fáa virðing etc., etc.
Tabu
Tað er pínligt haldi eg er, at vit framvegis í 2009 sita við tómum eygum og spyrja: Hví er tað soleiðis? Ongin svarar hesum spurningi – og tað varð heldur ikki gjørt á fundinum.
Reyðsokkarnir høvdu í 1968 greitt svar uppá slíkar spurningar, og svarini rungaðu so fólk sluppu illa undan at hava eina meining fyri ella ímóti. Í dag er mestsum tøgn.
Er vit komin á mál – ella hvat? Eg spyrji bara, tí eg undrist, tá ungar kvinnur í Føroyum í dag sita og konstatera, at tær skulu gera sær serligan ómak fyri at koma sær fram, at vera hoyrdar og annars spekulera í, um røddin nú hevur røttu tónaleguna.
2. kynið
Eg havi altíð hildið svarið verið ógvuliga einfalt: kvinnur eru “hitt kynið” – í Føroyum eins og í flestøllum øðrum londum. Menninir hava fyrsta prioritet. Soleiðis hevur tað verið í árhundraðir og nøkur fá ára tíggjundir broyta ikki tankar, kenslur og reglur, sum ættarlið omaná ættarlið hava lagt í okkum.
Kvinnur eru framvegis í 2009 “hitt kynið”. Maðurin er framvegis yvirhøvdið, sum ræður og setir reglurnar, og sum hevur tað størra frælsið at gera, sum hon lystir. Tað avspeglast ikki bara í tí almenna rúminum, men eisini í privatlívinum. Hetta eru tvær síður av somu søk. Hvør einstøk kvinna kann í stillum máta sítt egna frælsi eftir, hvussu ofta hon ger, sum henni lystir, uttan altíð at hugsa um makan eisini – ella kanska fyrst, og ikki at gloyma børn og hús.
Grundleggjandi virðingin fyri kvinnum.
Pínligt, at kvinnur sita á slíkum fundum og tosa um seg og síni problemir í samfelagnum, um at styrkja kvinnur við netverkum o.a., uttan yvirhøvur at tosa um, hvørjari mótstøðu tær kvinnur eru uppí móti, sum vilja broyta gomul mynstir og gamlar siðvanar – og um hvør mótstandarin er.
Fyrr vóru tað menninir og teirra maktbastiónir, sum vóru mótspælarar. Í dag ljóðar mest, at kvinnurnar mugu sjálvar – um tær yvirhøvur vilja nakað.
Reyðsokkarnir viðurkendu sína undirlutastøðu og gjørdu uppreistur, so tað hoyrdist. Í dag tykist, sum at kvinnur yvirhøvur ikki vilja kennast við undirlutaleiklutin, og tað hóast eg haldi, at tað er júst hesin, sum skilliga skínur ígjøgnum á fundum, sum m.a. hesum hjá Demokratia. Orð mugu bara ikki setast á. Máttloysi er úrslitið.
Um tú skal hava møguleika at broyta tína leiklut, má tú eisini viðurkenna útgangstøðið. At vera vitandi um offurleiklutin, er ikki tað sama sum at átaka sær henda leiklut. Men at lata eyguni aftur fyri veruleikanum broytir ikki nógv.
Máttloysi og arroganca
Hví ikki bara viðurkenna avleiðingarnar av at hoyra til “hitt kynið”. Viðurkenna at vit fyri stóran part enn bert eru finnur í leikinum hjá øðrum, og at virðingin tíverri eisini avspeglast í hesum. Sjálvsvirðingina og virðingina frá øðrum, fáa kvinnurnar enn ikki inn við móðurmjølkini.
Kvinnur skulu svara uppá og leggja oyra til nógv býtt tvætl, orsaka bara av kyninum, beinleiðis og óbeinleiðis. “Har er so nógv óljóð á linjuni”, sum danir siga, tá kvinnur trýna fram. Og tá vit eisini vita, at orðini verða knýtt at persóninum, sum tosar, ja tá hava kvinnurnar ikki nakran fyrimun í samfelagskjakinum. Persónurin skuggar fyri málinum.
Hvar er mótstøðan – hvør er mótstandarin?
So um ein slíkur fundur um eitt nú fleiri kvinnur í politikki skal gerast gevandi, so slepst ikki undan eisini at sleppa leysum undirliggjandi kenslum og orðunum um orsøkina til at kvinnur arbeiða í mótbrekku allatíðina. Og so kundi verið hóskandi á víst á nøkur dømi um arrogancu og manglandi virðing. Johan Dahl, okkara javnstøðuministari, er eitt upplagt evni beint nú, haldi eg.
Eg gleðist tí um ta greiðu talu, sum forkvinnan í Javnstøðunevndini, Kristianna Winther Poulsen, hevur í grein síni í 31. aug. 2009, har hon átalar atburðin, sum javnstøðumálaráðharranum tykist hava, um, at javnstøðuspurningar hava minni relevans, nú færri kvinnur enn menn eru í Føroyum.
Jú mótstøða er m.a. frá Johan Dahl. Og sum forkvinnan eisini spyr, hvat sigur løgmaður? Og hvat siga hini? Tøgn.
Dugnaligur kvinnur yvirhála menn
Eitt er at gleðast um, og tað er at kvinnurnar sum gerast alsamt fleiri í ráðandi og leiðandi størvum tykjast gjøgnumgangandi at vera bæði sera dugnaligar, arbeiðssamar og samvitskufullar. Bert tær bestu vinna vegin fram. Slík útskiljing er ikki millum menn. So vit fáa nakrar framúr kvinnuligar fyrimyndir. Onki er so ringt at tað ikki er gott fyri okkurt.


text:
Løgfrøðingur til Almannamálaráðið
Almannamálaráðið søkir eftir løgfrøðingi til av bjóðandi og spennandi starv, har upp gávurnar krevja fakligan førleika og áhuga fyri økinum, sum ráðið varðar av.
Fyri fulltrúa í barnsburðarfarloyvi verður søkt eftir fulltrúa í tíðaravmarkað starv frá 1. november 2021 til 1. november 2022 ella sambært nærri avtalu.
Starvið
Tú kemur at arbeiða við einum fjøl broyttum úrvali av ráðgevandi og fyri sitingarligum uppgávum á teimum økjum, ið ráðið umsitur við serligum denti á persóns-, familju- og arvarætt. Starvið er skipað á deildini fyri almanna- og familjumál.
Les alla starvslýsingina HER


text:
Lutaseðlar 29. september
Lutaesðlar vóru seldir til dystin AB - Skála 29. september, og eru vinnaranumrini hesi:
1. Bláur 952
2. Ljósareyður 159
3. Grønur 425
Vinnarar kunnu ringja tlf. 580940
- Detaljer
- Skrevet af Kristian Dahl
-
2. deild kvinnur fingu silvur og bronsu
AB hevur havt 2 lið í kappingini hjá 2. deild kvinnum: Eitt AB lið og eitt felagslið AB/B71. Væl hildnaðist hjá báðum liðunum. Felagsliðið AB/B71 bleiv nr. 2 og fekk silvur, meðan AB bleiv nr. 3 og fekk bronsuheiðursmerkir.
AB/B71 spældi sín seinasta dyst mikudagin 18. september, og fingu tær tá silvurheiðursmerkini handaði.
AB spældi sín seinasta dyst í dag sunnudagin 22. september á Argjum ímóti ÍF/Víkingur/B68. Dysturin endaði 2-1 til ÍF/Víkingur/B68. AB var á odda 1-0 í hálvleikinum. Greitt var tó longu áðrenn dystin, at AB hevði vunnið bronsuheiðursmerkir, og at ÍF/Víkingur/B68 hevði vunnið gullheiðursmerkini í kappingini.
Fróði Danielsen frá FSF var á vøllinum aftaná dystin og handaði heiðursmerkini til bæði liðini.
Endaliga støðan hjá 2. deild kvinnum var henda:
1. ÍF/Víkingur/B68 38 stig
2. AB/B71 32 stig
3. AB 28 stig
4. 07 Vestur 13 stig
5. HB 10 stig (HB fór úr kappingini í fyrru hálvu)
6. FC Hoyvík 9 stig
Venjari hjá AB er Johan Stenberg og venjarar hjá AB/B71 eru Tonni Brimsvík og Tijani Mohammed.
Á heimasíðuni hjá B71 er grein um AB/B71. Trýst her.
- Detaljer
- Skrevet af Kristian Dahl
-
Lutaseðlarnir 22. september
Lutaseðlar vóru seldir undir dystinum AB-KÍ og eru vinnaranumrini hesi:
1. Ljósareyður 951
2. Orange 252
3. Hvítur 474
Viinnarar kunnu ringja tlf. 580940.
- Detaljer
- Skrevet af Kristian Dahl
-
2. deild vunnið sær sæti í 1. deild
2. deild hjá AB spældi í kvøld ímóti B68 á Argjum og vann dystin 6-1. Harvið hevur AB tryggjað sær uppflyting til 1. deild við higartil 40 stigum. Nr. 3 í 2. deild er FC Suðuroy við 29. stigum. Nakað av áskoðarum var til dystin, og við dystarlok var fýrverk skotið fyri at heiðra uppflytingini.
Spenningur er eisini um, hvør fer avstað við 1. plássinum í 2. deild. Undan hesum vikuskiftinum, tá 3 umfør vóru eftir, var AB nr. 2, bert 1 stig aftanfyri FC Hoyvík. Spennandi verður at fylgja seinastu umførunum og síggja, hvussu leikur fer.
Nikolaj Eriksen (myndin) er venjari hjá 2. deild.
Síggj fýrrverkið við at trýsta her.
Síggj støðuna í 2. deild við at trýsta her.
- Detaljer
- Skrevet af Kristian Dahl
-
AB venjarar og leikarar á venjaraskeiði á Argjum
Ynskið hjá Argja Bóltfelag er at bjóða børnum og unglingum okkara so dygdargóða og mennandi venjing sum møguligt.
Í hesum sambandi skipaði FSF í samstarvi við AB fyri einum B1 venjaraskeiði á Argjum, ætlað venjarum og leikarum hjá AB. Rógvi Poulsen, ungdómsvenjari hjá AB, var primus motor vegna AB, og Bill McLeod var høvuðs undirvísari frá FSF.
B1 venjaraskeiðið er fyrsta skeiðið í einari røð av venjaraskeiðum, sum FSF skipar fyri. Undirtøkan hjá AB var sera góð, og vóru ikki minni enn 14 við á skeiðnum.
Hesi vóru við og fingu eisini prógv aftaná lokið skeið:
Jens Petur Andreasen (venjari hjá U11 gentum)
Bárður Olsen (leikari)
Gert Drangastein (leikari)
Jobin S. Drangastein (leikari)
Heðin Stenberg (leikari)
Durita S. Dal-Christiansen (venjari hjá Kettlingunum)
Jóhannes K. Højgaard (venjari hjá U9 dreingjum)
Filip í Liða (venjari hjá U17 dreingjum og leikari)
Jógvan Jóhannesson (leikari)
Sverri Petersen (leikari)
Tóki N. Rasmussen (leikari)
Kári Nielsen (venjari hjá U6 og U7 gentum)
Símun Kerá (venjari hjá U8)
Kári Sigvardsen (venjari hjá U7)
Tað er at fegnast um, at áhugin var so stórur at vera við á skeiðnum,
AB takkar øllum fyri luttøkuna og ynskir tykkum tillukku við venjarapróvnum.
- Detaljer
- Skrevet af Kristian Dahl
-
Side 22 ud af 32


text:
UM KBI
KBI hevur viðskiftafólk bæði í Føroyum og um allan heim, og felagið veitir dygdargóðar tænastur til vinnuna, tað almenna og tað privata.
Síðan fyritøkan varð stovnað í 2002 í Klaksvík, hevur felagið ognað sær hollar royndir sum veitari til framleiðsluvirki, sjó- og alivinnu, almennar stovnar og frálandavinnu.
KBI setur viðskiftafólkið fremst, og javnan hava vit góð tilboð. Okkara aðalmál er at veita skjóta og góða tænastu, og vit eru serfrøðingar í at loysa tær heilt truplu uppgávurnar.
KBI raðfestir góðsku og umboðar fleiri kend vørumerki á hægsta altjóða stigi til dømis Castrol, SKF, Wencon, Zarges, Migatronic, Norgren, Bel Ray, SCA/Tork, Unitor/Wilhelmsen Ship Service, Gedore og Reabrook. Okkara mongu umboð tryggja, at kundin altíð fær ta bestu vøruna.
Okkara mál er at vera fremst á marknaðinum og at veita serstakliga góða tænastu. Vit líta frameftir og halda á við at fáa alsamt størri úrval av vørum og tænastum.


text:
Sandur
Útferðir
Sandoyggin hevur hópin av spennandi og ógloymandi útferðum at bjóða okkara ferðandi
Sandoyggin er fimtstørsta oyggin í Føroyum, og á einari vídd á 112 km², hevur oyggin ein hóp av útferðarmøguleikum at bjóða ferðandi. Eitt nú er siglitúrur runt Skúvoynna, har siglt verður undir fuglabjørgini við bátabyggjaranum Jóan Petur Clementsen. Ert tú ikki til sjóvarfallið, so er væl møguligt at fara gongutúr við ferðaleiðara runt í Sandoynni.
Í samstarvi við kunningarstovuna á Sandoynni, vísa vit á nærri kunning um hesar útferðarmøguleikarnar í Sandoynni. Havast skal í huga, at nógvir av túrunum mugu bíleggjast í góðari tíð.
Ynskir tú bert vegleiðing til aðrar útferðarmøguleikar enn júst tær niðanfyri, so hevur kunningarstovan á Sandoynni uttan iva góð viðmæli til tín.
Kundi tú hugsað tær eina útferð meðan tú búleikast í Skálavík?
So er at seta teg í samband við Kunningarstovuna í Sandoynni.
· Tlf. 361836
· Teldupostur sandinfo@post.olivant.fo


text:
Manskt mál
Manskt (Gaelg, Gailck, Manx ella Manx Gaelic) er upprunamálið á oynni Mann.
Manskt er eitt goideliskt (gæliskt) mál, runnið úr mið-írskum. Seinasti maðurin, sum hevði manskt sum móðurmál, Ned Maddrell, doyði í 1974. Talumálið á Mann í dag er enskt.
Seinnu árini hevur málið fingið uppreisn, og fleiri mannbúgvar læra í dag manskt sum annað mál (eftir enskt), og í manska tinginum Tynwald verða nýggju lógirnar upplisnar á bæði manskum og enskum máli.
Manskt er nær skyldt við írskt og skotskt gæliskt.


text:
Vikumynd
Mær dámar best at lesa góðar bøkur
Gott og stuttligt kavakríggj
Angela dámar væl at mála og tekna
Skúli úti og inni
Kveikt av Vegghamar og Fuglø
Pensilin hevur hugmyndum lív
Jólaleikur og Luciagongd á Skúlatrøð
Her eru nakrar myndir aftrat frá jólahaldinum hjá Valskúlanum á Skúlatrøð.
Myndir til jólakalendaran
Jólagudstænasta 2020
Træsmíð er gott
Ein góður kavamorgun
Í dag hevur serdeildin verið úti og sleðað. Aftaná eina góða og stuttliga løtu, var deiligt at koma inn til heitt kaka og bollar.
Hvussu senda vit eitt bræv?
Framhaldsdeildin til fyrilestur um Holocaust
Tað er gott at duga mál
Fyrireiking til Holocaustdagin 27. jan
Litføgur uppsløg menna læring
Forvitnislig framsýning hjá 6. flokki
Kunnu vit hava ávirkan?
Planta ymisk fræ
Næmingaráðið vil hava ávirkan
SSP á vitjan á Skúlatrøð
Jólaløta fyri yngstu næmingunum
Næmingaráðsval á Skúlatrøð 2020
Verkætlan um heilsu og kost
Valskúlin og fjølbroytt rørsla
Konsertvitjanir
Sólskipanin innan skúlagátt
Altjóða vinsemisdagur
Fiskar úr pappírsdeiggi
Á Legotrøð við í First Lego League
Framsýning av sjálvsmyndum
Morgunsangur og matpakki
Barnaútvarpið á vitjan
Undran og verkstøð sett á tímatalvuna
Skapanarevni og hugflog
Ítróttur á skoytubreytini
Venja til jólaløtu
Venja hvør sítt lag at framføra
Næmingaeygað og árstíðin
Sjálvgjørdir oyralokkar
Jólaklipp og hugni
First Lego League á Skúlatrøð
Harra Pætur og Elinborg sum leikur
Fit First - fyrst av øllum væl fyri
Rokning sum postarenning
Meðan vit bíða prýða næmingarnir
Hekla og binda úti í góðveðrinum
Skapandi tilgongdin gerst sansarúm
Hekla grýtulappar
Fuglaframsýning á skapandi evnisdøgunum
Skapandi evnisdagar byrjaðir
Morgunløta á Grækarismessu
Valskúlin kveikir skapanarhugin
Hugnalig fráfaringarløta
Snurrur í 1. flokki
Ítróttardagur í Valskúlanum
Skóleistar eru tað nýggja svarta
Snara og lita ljós
Vit vunnu ListaMeldur 2021
Sá tað vakra í tí skeiva
Flugupápin, ið fall í hendur ránsmanna
VIRUS VIRUS
Dýr og næmingar á Stóra Dímun
Starvsvenjing er góð venjing
Ferðaævintýr í Suðuroy
Sjálvavgreiðsla og lesikrókur
Dagur í viku við dansi og pottasláttri
Børn kvøða fyri teimum eldru
Orðatøk á mynd
Æðan - eitt gott myndevni
Gipsskortar og kropsliðir
Miðlar - myndir
Skaldskapur av mannamunni
Fróðir kavamenn í 3. flokki
Ymiskar gongustjørnur
Hug til okkurt leskiligt?
Ph-virðið á ymsum løgum
Linoliumsprent og myndir
Knýt og lita t-blusu
Hvussu er veðrið?
Vitjanir økja um vitanina
Vísindabreytin vitjar Fjósið á Viðareiði
Forvitni í náttúru og tøkni
Flaggframsýning
Kristina Margretha vann flaggkappingina
Matarskipan á Skúlatrøð?
Ótrúliga søgan um risastóru peruna
Ein góð kavaløta
Heilsugott og Halloween
Uppi á Kjøli
Valentinsmessa í 3. flokki
Í 3. flokki hava tey nýtt høvið at tosa um søguna um Valentinus og arbeitt við evninum kærleiki. Út frá søguni, sum jú er ein kærleikssøga, varð tosað um, hvat kærleiki er, hvussu vit kunnu vísa kærleika, hvønn vit elska o.s.fr. Næmingarnir tosaðu eisini um ymisk jalig orð, sum tey kundu lýsa hvønn annan við og skrivaðu orðini á reyð hjørtu, sum tey hava í floksstovuni sum eitt hjartatyssi.
Eg kendi mær ein ríkmann
3. flokkur hevur arbeitt við kvæðnum "Eg kendi mær ein ríkmann". Næmingarnir arbeiddu í verkstøðum, har tey gjørdu ymiskar mállæruuppgávur, sum høvdu við kvæði at gera. Síðani málaðu næmingarnir tey ymisku djórini o.a. á pápír, sum so bleiv hongt út í gongina á Skúlatrøð.
Sagnir sum teknirøðir
Skapandi og lærandi løta á bókasavninum
Næmingarnir í 5. flokki hava í vikuni verið á bókasavninum til hugna og kreativitet í tveir undirvísingartímar. Evnið var skaldskapur av mannamunni. Næmingarnir fingu eina einfalda frágreiðing um, hvat skaldskapur av mannamunni merkir, hvat tað snýr seg um, og hvørji tekstasløg koma undir hendan skaldskap. Tá uppleggið um skaldskap av mannamunni var liðugt, varð ein søgn lisin upp, og næmingarnir fóru síðani í bólkar at gera eina teknirøð um tilburðirnar í søgnini, sum talaðu til teirra.
Sum tit síggja á myndunum, fingu næmingarnir nógv burturúr løtuni, og evnini at ímynda sær og tekna eru góð hjá fleiri. Stuttligt, at kunna seta myndir á sagnir, sum sjáldan eru at hoyra og mest sum liggja gloymdar. Tær koma til lívs við hesum myndunum.
Hesin hátturin er góður til at venja evnini at ímynda sær persónar, hendingar og umhvørvið, tá ein hoyrir søgu. Eisini er hetta ein góð venjing at venja minnið.
Ongantíð aftur!
Undir heitinum “Ongantíð aftur” vóru Nám og Amnesty International Føroyar, saman við 8. og 9. fl. í KFUM&K ein dubulttíma við fyrilestrum um Holocaust og fólkadráp.
Orsøkin er, at liðin eru 75 ár síðan týningarlegurnar Auschwitz-Birkenau vórðu fríaðar, og í ár er fyrstu ferð, at altjóða dagur til minnis um Holocaust verður hildin í Føroyum 27. januar, soleiðis, sum Føroya løgting hevur samtykt.
Róland og Elsa í Skorini, høvdu fyrilestur um Holocaust, og Elsa greiddi frá eini gentulagnu, sum hóast allan ræðuleikan endaði væl. Eisini tosaði Heini í Skorini um fólkadráp í nýggjari tíð og um mannarættindi.
Vístir vóru tríggir nýggir føroyskir stuttfilmar, sum Nám hevur gjørt um Holocaust á temasiðuni á undirvísingarportalinum Snar.
Sera væl uppsettur og gjøgnumførdur fyrilestur, sum rúnabant allar næmingarnar. Myndir og talvur vóru talandi og vístu ein ómetaliga umráðandi søguligan veruleiki, sum skal berast víðari!
Lagt varð upp til, at næmingarnir skriva uppgávur um eitt alla annað evni, sum viðvíkir Holocaust.
Náttúra og tøkni á Borðoyavík
6.b hevur í vikuni verið á Borðoyarvík og savnað plastikburturkast. Tað var í lærugreinini ná/tø, at tey savnaðu inn í eina tíma. Tey fingu alt hetta plastikkið, sum tey síðani deildu í partar - burturkast frá alivinnuni, fiskivinnuni, húsarhaldinum og annað.
Jólaguðstænasta ´19
Morgunløta við sangi og leiki
Jólaleikur 19
Microbit í 5. flokki
Í náttúru og tøkni arbeiðir 5. flokkur við microbit. Næmingarnir forrita á telduni og flyta forritanina yvir á eitt microbit.
Næmingarnir fingu uppskriftir uppá at gera ein hitamátara, og síðani fingu teir perur at lýsa. Sum tit eisini síggja á myndunum, so hava teir eisini gjørt ljóskurvar við grønum, gulum og reyðum ljósi. Eisini royndu tey at vera kreativ og leggja ljóstekst inn við eini heilsan í.
Hetta er nakað, sum flestu næmingar vísa áhuga í og teir eru heilt hugtiknir í at loysa uppgávuna.
Næmingarnir arbeiða saman í bólki, teir læra av hvørjum øðrum og fáa roynt evnini hjá hvørjum øðrum í tilgongdini at skapa eitt úrslit.
Tveir tímar gingu ógvuliga skjótt.
Ein skapandi og lærurík vika í 7. a
Gongutúrur um Áarskarð
Á ferð úti í Fugloy
Fyrsta bókin á hillina
Skúlin vígdur
6.b á vitjan í Christianskirkjuni
8.a vitjaði Norðlýsið
2. flokkur í Borðoyavík
Nú er skúlagongdin hjá grunddeildini so smátt byrjað aftur og veðrið hevur veruliga verið til vildar seinastu dagarnar.
...og vinnararnir eru á Skúlatrøð!
Fiskur, innvølur, linsur og nytrur
Føstulávintsmánadagur
Skúlakórini vitja Norðurjól
Talentkapping á torgi trý
5. flokkur og Droya Drós á bókasavninum
Næmingaráðið mannað
Heimsmál og barnarættindi
Rennidagur
Í dag var árligi rennidagurin á Skúlatrøð. Næmingar úr ítróttarbreytini skipaðu fyri upphitingini á vøllinum og stóðu fram við vegnum og ansaðu eftir smærru næmingunum í ferðsluni. Eisini settu teir krossar á hendurnar fyri hvørjar 5 kilometrar. Tá komið var á mál í miðhøllini í skúlanum, fingu næmingarnir sunkist og frukt. Ein vakur og góður rennidagur
Valfundir til næmingaráðsval
Fríggjadagin verður næmingaráðsval á Skúlatrøð, og í hesi vikuni hava valfundir verið á ymsu deildunum í skúlanum.
Fólkaræðið hevur stóran týdning í okkara samfelagi, og tí er tað umráðandi, at næmingar verða tilvitaðir um, hvat fólkaræði er, og at teir hava møguleikan at ávirka sín gerandisdag í skúlanum.
Valevnini hava fyrireikað seg væl og gjørt sítt ítasta fyri at sannføra veljararnar um, hví teir skulu velja júst seg. Tey hava eisini fingið stóra hjálp frá floksfeløgum til at gera plakatir.
Málini, sum valevnini hava sett sær, eru skilagóð og kunnu heilt avgjørt gera skúladagin betri, tá tey koma ígjøgnum.
Hóast kvinnuumboðanin í okkara løgtingi er í so lítil, so eru kvinnuumboðini til næmingaráðið í meiriluta, tá hugsað verður um kynsbýtið.
Dentur varð lagdur á, at valfundirnir skuldu líkjast teimum, vit kenna frá løgtingsvalinum, og tí varð eisini endað við at syngja tjóðsangin. Næmingarnir vístu virðing og dugdu væl at vera á valfundi.
Royðugrót til vatnlitsmálningar
Handaverk og list Næmingar úr 7. flokki hava síðstu vikurnar samlað royðugrót úr føroysku náttúruni, mjølvað tað og brúkt tilfarið til vatnlitsmálningar
Telduforritan í 4. flokki
Í fjórða flokki fáa næmingarnir nógvar nýggjar lærugreinar. Nakað, sum tey hava verið spent til eru tær seks lærugreinarnar í "handaverk og list".
Tað er skipað soleiðis, at eitt hold hevur eina ávísa lærugrein í 6 vikur, og síðani skifta holdini soleiðis, at tá ið árið er liðugt, so hava allir næmingarnir havt allar lærugreinarnar. Ein av hesum lærugreinum er telda.
Seinasta mikudag fingu allir næmingarnir í teldu ein "ultra-bit". Hetta er ein verkætlan, ið byrjaði í Onglandi, har BBC gav fleiri microbittar út til ein heilan árgang. DR gav seinasta ár út til allar 4. floks næmingar í Danmark, og hava síðani bjóðað 4. flokkunum í Føroyum upp í verkætlanina.
Endamálið við verkætlanini er at varpa ljós á forritan, og at fáa næmingar áhugaðar í forritan og síggja, at forritan er spennandi og kanska ikki so trupult hóast alt.
Soppatíð
Í dag var farið út at leita eftir soppum. Nú er heyst og besta tíðin hjá soppunum, sum niðurbróta allan vøksturin sum fellur til jarðar, so at tilfarið og føðsluevnini í plantunum kunnu endurnýtast komandi vár, tá tað grør av nýggjum. Vit funnu fleiri soppasløg. Tað er ikki altíð lætt at eyðmerkja sopp, um hann er etandi ella ikki, og tí viðmæla vit ikki at eta sopp, uttan onkur serkønur gevur grønt ljós.
Miðlaholdið vitjar aðrar vallærugreinar
Skúlin bjóðar fleiri ymiskar vallærugreinar til framhaldsdeildina. Í síðstu viku var miðlaholdið og tók myndir av undirvísingini í nøkrum vallærugreinum.
Vitjað varð í køkinum á Valskúlanum og í køkinum við Ósánna. Tónleikaholdið og evning/hondarbeiðsholdið fingu eisini eina vitjan. Umframt hesar vallærugreinar, so er eisini sjóvinna, týskt, alis/evnafrøði og træsmíð eisini lærugreinar, ið næmingarnir ganga til í ár.
KÍ-fepur á Skúlatrøð
Skúlagongdin í miðdeildini í dag hevur verið øðrvísi og kreativ. Næmingarnir hava gjørt vimplar og sungið Kí-sangir. Marcherað varð gjøgnum skúlagarð og skúla aftaná ein lívligan morgunsang. Seinni fóru næmingarnir eisini ein túr út í býin at vísa sín stuðul til KÍ, nú finalan verður spæld í morgin. Vit vóna, at KÍ vinnur og ynskja teimum alt tað besta.
Norðurlendsk bókasavnsvika á Skúlatrøð
Norðurlendsk bókasavnsvika Hesa vikuna er Norðurlendsk bókasavnsvika, og evnið í ár er hátíðarhald í Norðurlondum. Í hesum sambandi hava allir 3. flokkarnir á Skúlatrøð verið á bókasavninum, har skúlabókavørðarnir hava lisið " Pippi heldur føðingardag" úr bókini um Pippi Langsokk. Eitt hugnaligt tiltak, har næmingarnir hoyrdu um ein heldur øðrvísi føðingardag :)


text:
Próvtøka á Fjarlestrardeplinum
Tað gerst alsamt vanligari, at próvtøkur eru á Fjarlestrardeplinum í Vági. Hesar dagarnar er aftur próvtøka, hesaferð er tað løgfrøði-lesandi, sum er til próvtøku.
Angela Helgadóttir úr Hvalba er løgfrøði lesandi við Háskólinn á Bifrost í Íslandi. Angela er hálvur íslendari og byrjaði lesnaðin í Íslandi, men er síðani flutt til Føroyar og hevur hildið áfram við lesnaðinum her.
Hesa vikuna er Angela so til próvtøku í einum faki á løgfrøði útbúgvingini á Háskólinn á Bifrost og verður próvtøkan skipað á Fjarlestardeplinum.
Tað er alsamt vanligari, at próvtøkur verða skipaðar á Fjarlestrardeplinum, bæði próvtøkur á útbúgvingum, sum eru skipaðar á Fjarlestrardeplinum, og próvtøkur, har fólk sjálvi eru farin undir fjarlestur. Talan er bæði um próvtøkur til hægri útbúgvingar og próvtøkur í fakum á miðnámssstøðið.


text:
- Tíðindi, mentan og ítróttur
Størri kapping loysir ikki bústaðartrupulleikarnar
Tað sigur Elin Hentze, forkvinna í Búgva, sum heldur, at tað eigur at vera munur á bústaðarpolitikki og vinnupolitikki.
Sambært uppskotinum, sum landsstýriskvinnan Elsebeth Mercedes Gunnleygsdóttur hevur sent til hoyringar, skal avkast-grundarlagið vera størri, um Bústaðir skal byggja í Havn, og at tá skal byggjast á javnsettum grundarlagi við tað privata.
Andras Róin, stjóri í Bústøðum, segði í Degi og Viku í gjárkvøldið, at hetta helst merkir, at húsaleigan í Havn verður umleið 20 prosent hægri.
Hoyr meira í innslagnum her.
Tak niður


text:
Korini hjá teimum trúgvandi og avbyrgdu kristnu í Norðurafrika
”Sum kristin, kendu vit okkum altíð fáment og einsamøll. Nú kenna vit okkum sum ein part av SAT-7 familjuni. Vit gleðast um at kunna stuðla vøkstrinum í kirkjuni við at boða gleðiboðskapin um Jesus Kristus,” sigur Samia Kessai, sum er framleiðari og vertur á SAT-7 rásini, ”Open studios”, saman við manni sínum Salah og prestinum, Moez Medouni úr Tunesia.
”Meg minnist mína fyrstu ferð til Algeria, har eg møtti Samiu», sigur Rita Elmounayer. ”Vit skuldu senda beinleiðis sjónvarp frá gudstænastuni har, so eg spurdi hana, um hon var sannførd um, at hon vildi vísa andlit sítt fyri milliónum av hyggjarum? Eg var bangin fyri hennara trygd, men hon segði: ”Rita, forfylging er sum ein krúna, vit bera á høvdinum hvønn dag. Tak hana ikki frá okkum.”
Ígjøgnum sendingarnar í Open studios, nam Samia við hjørtuni á nógvum hyggjarum, tá hon fortaldi frá lívinum hjá tí ungu Norðurafrikonsku kirkjuni. ”Tey trúgvandi her eru nýggj í trúnni og tyrsta eftir at læra meira, serliga ígjøgnum sendingar, sum eru á teirra egna móðurmáli,” sigur Samia. ”Tá tey taka við trúgv á Jesus, geva tey honum alt. Tey opna teirra hjørtu og heim fyri tænarum hansara. Tey liva sum tey fyrstu kristnu. Tey seta sítt álit á Kristus og stúra ikki fyri tí jarðiska. Vit eru felags um alt.”
Eins og tey fyrstu kristnu, so møtir kirkjan í Norðurafrika eisini kúgan, mismuni og forfylgingum í dag. ”Tað er ikki lætt at vera trúgvandi í hesum landsparti,” sigur Samia.
Hesi seinastu árini hava myndugleikarnir í Algeria gjørt seg inn á kirkjur og tvingað tey at steingja, forðað kristnum at savnast í felagskapum og at luttaka í felags bønum. Myndugleikarnir seta eisini avmarkingar við innflutningi av bíblium og kristnum bókum, sum merkir, at lítið er til av kristnum tilfeingi í Algeria. Samia og Salah arbeiða hart fyri at stuðla teimum avbyrgdu kristnu við teirra sendingum, sum stimbra tey nýggju trúgvandi í trúnni.
”Gud gav okkum serliga náði til at tæna teimum”
”Her er lívið ikki lætt,” sigur Samia. «Men Gud gav okkum eina serliga náði til at tæna honum ígjøgnum miðlarnar. Yvirhøvur er livihátturin nógv versnaður tey seinastu árini. Í dag kenna vit okkum ikki vard og trygg sum kristin. Mótmæli, stongdar kirkjur, vánalig fíggjarstøða, arbeiðsloysi og vánaligir útbúgvingarmøguleikar gera, at kristin vera skumpað úr landinum.»
Moez Mediouni, prestur og kirkjuleiðari, í Tunesia, sigur frá, hvussu kirkjuleiðarar undir hesum umstøðum koma saman fyri at biðja fyri teimum trúgvandi og fyri framhaldandi kirkjuvøkstri. «Tey biðja um frið, vón, verju og veitingum við tað, at nógv eisini líða undir fátækradømi,» sigur Moez.
Hann heldur, at kirkjan má røkka út í samfelagið, eins og Jesus gjørdi, tá hann t.d. møtti kvinnuni úr Samariu. Og fyri at røkka hesum máli, hevur Moez við stuðuli frá SAT-7, fingið fatur á einum húsum í Tunesia, har hann ger sendingar og hevur prát við fólk um grundleggjandi gudfrøðislig evni, sum greiða frá tí kristnu trúnni fyri teimum ikki-trúgvandi.
«Kirkja okkara er 40 ára gomul,» sigur Moez. «Vit síggja unga ættarliðið koma við sínum børnum, sum eru fødd í kristnum familjum. Vit hava ein samleika at verja. Vit hava ein arv, sum vit hava brúk fyri at venda aftur til, og vit hava fyri neyðini at skapa eina góða fyrimynd í samfelagnum. ”
Moez sigur, at hann og SAT-7 toymið hava sama mál: «Ígjøgnum miðlarnar við SAT-7 sendingunum at síggja eina rørslu av menniskjum, sum venda sær til Kristus og vóna at síggja hetta Kristi ljós skína í landinum. Vit takka Harranum fyri, at vit hava djørv fólk við avmarkaðum tilfeingi. Vónrík menniskju, sum tað liggur tungt á hjarta at síggja nakað stórt henda. Vit líta á Harran. Tíðin er Guðs at byrja av nýggjum í hesum landi.”
Kelda SAT-7, Stytt og leysliga umsett.
Sí eisini vitnisburð frá Abdel-Nour, í práti við Samiu:


text:
Tórskvøldið 16. apríl skipaði TB fyri einum sera væleydnaðum kvinnukvøldið í Trongisvágs skúla. 165 vælupplagdar kvinnur vóru við til tiltakið. Karmarnir í Trongisvágs skúla eru sera góðir til tílík tiltøk, og hetta høvdu fyriskiparnir gagnnýtt til fulnar. Bæði forhøllin og skúlagarðurin vóru sera vøkur og innbjóðandi hølir. Bærendsen Teknik hevði sett sín dám á við vøkrum lampum og prýðislutum. Mariann Mikkjalsdóttir sýndi eisini sínar vøkru málningar fram.
Áðrenn sjálvt tiltakið byrjaði, kundu øll njóta okkurt leskiligt í forhøllini saman við klavertónum frá Drós Ákadóttir.
Skráin fyri kvøldið var fjølbroytt, spennandi og upplýsandi.
Kvøldið byrjaði við, at Bjørg av Rana bjóðaði øllum vælkomnum. Kvøldið var eisini merkt av, at Dronning Margretha hevði 75 ára føðingardag, vit vóru eisini við í føðingardegnum.
Hildur Túná Fjørdal greiddi frá, hvussu tað var at taka sína útbúgving sum fólkaskúlalærari við fjarlestri. Hildur greiddi m.a. frá, hvussu tað var tá avgerðin var tikin um at taka útbúgving við fjarlesti, hvussu dagurin var skipaður og hvussu neyðugt tað var, at tú sum lesandi hevði onnur, ið stuðlaðu tær, t.d. onnur, ið eisini lósu við fjarlesti, familja, ommur og abbar.
Svanna Petersen umboðaði Ergo Vælveru, ið læt nýggja viðgerðarstovu upp á Tvøroyri í mai í fjør. Svanna greiddi frá, ymsum viðgerðum, ið Ergo kundi bjóða sínum viðskiftafólkum bæði til andlit og kropp.
Tveir steðgir vóru har allar fingu lekra salat, ið Anita Farstad hevði gjørt, bollar frá Hans Olaf, kransakøkukonfekt frá Gaards Bakarí og heimabakaðar smákøkur. Lutaseðlar blivu seldir, har møguleiki var at vinna nógvar sera góðar vinningar. Høvuðsvinningurin var eitt vikuskifti fyri 2 vaksin og 2 børn á Hotel Skálavík.
Eftir steðgin var Finngerð Mikkelsen á skránni. Finngerð skuldi greiða frá, hvussu tað var at fáa staðfest bróstkrabba. Finngerð dugdi sera væl, upp á ein positiva máta, at greiða frá og seta orð á hvussu hetta kendist, og hvussu tað ávirkaði alla familjuna. Finngerð er við í Bót til Bata og høvdu allar møguleika at onga sær eina sloyfu og seta Finngerð spurningar hesum viðvíkjandi.
Allar bíðaðu spentar tá Barabara Terjadóttir kom á pallin og greiddi frá hvussu hon hevði broytt eina kvinnu. Kvinnan, ið var so heppin at verða vald til make over hjá Barbaru, var Estrid Kristensen. Estrid var blivin klipt og farva, og var sera nógv broytt. Myndir av Estrid síggjast í myndrøðini.
Onki kvinnukvøld uttan mótasýning, og so var eisini hesaferð. Luttakandi handlarnir hesaferð vóru: Toystovan, Z-Sport, Reinfann og Tóbúðin hjá Gitte. Tey vístu bæði mann- og konufólkaklæðir fram.
Gitte Klein, ið hevur tikið eina master útbúgving í positivari sálarfrøði, greiddi frá, hvussu hugsunarhátturin kann broytast við at hugsa eitt sindur øðrvísi og meira positivt, eisini hevði Gitte nøkur góð ráð, hvussu truplar støður kunnu handfarast.
Kvøldið endaði við, at Óluva Mortensen, við síni vøkru rødd, sang Some Say Love It Is a River og From a Distance. Klaverleikari hjá Óluvu varð Petur Martin Johannesen.
Fyriskiparnir takka øllum, ið hava stuðla og hjálpt til, fyri stóra vælvild.


text:
- Tíðindi, mentan og ítróttur
Ráðharrin skal avhoyrast í Eik-sakarmálinum
Millum nógvu vitnini í sakarmálinum um Eik banka, sum Føroya rættur er farin undir at viðgera, er Brian Mikkelsen, fólkatingsmaður og fyrrverandi ráðharri, upplýsir Ritzau.
Brian Mikkelsen var búskapar- og vinnumálaráðharri í 2010, tá Eik banki kollsigldi, bæði í Føroyum og í Danmark. Bankin var farin, um Fíggjarligt støðufesti, tað er danski staturin, ikki bjargaði honum.
Hann var í andglettinum tá í september í 2010, tí hann skuldi hava vitað um støðuna hjá Eik 21. september, men ikki fyrr enn 24.september boðaði hann landsstýrismanninum í fíggjarmálum, sum tá var Jóannes Eidesgaard, frá boðunum, hann fekk frá Fíggjareftirlitinum.
Brian Mikkelsen segði, at ávaringin, sum hann fekk frá Fíggjareftirlitinum, bara var um bankan hjá Eik í Danmark. Ikki fyrr enn tveir dagar seinni fekk hann at vita, at móðurbankin í Føroyum eisini var illa fyri. Jóannes Eidesgaard er eisini vitni í Eik málinum.
Nógv vitni
Nils Bernstein, sum var stjóri í danska tjóðbankanum, er somuleiðis á listanum við teimum 140 vitnunum. Fyrstu vitnini í Eik málinum í Føroyum verða avhoyrd í mai.
Fíggjarligt støðufesti stevndi fyri skjótt fimm árum síðani fimm monnum og einum grannskoðarafelag eftir 150 milliónum krónum í bankamálinum.
102 rættarfundur eru settir av til málið, og 23 dagar eru umframt til at taka, um 102 dagar ikki eru nóg nógvir, skrivar Ritzau.
Sí eisini


text:
Påvirk med respekt
Tá vit hava við onnur menniskju at gera, ávrika vit tey – og øvut. At vera uttanveltaður ber ikki til. Men vit kunnu ávirka bæði á ein góðan og ringan hátt. Tí er tað týdningarmikið at læra seg at ávirka við virðing. Ikki minst, tá ið tað snýr seg um átrúnaðarliga ávirkan og á serligan hátt, tá tað snýr seg um viðurskifti millum vaksin og børn.
Í hesi bókini gevur høvundurin sera góða vegleiðing til foreldur, námsfrøðingar, lærarar, stovnsleiðarar og prædikufólk, sum í sínum arbeiði og frítíð ávirka onnur.
Rithøvundur: Carsten Hjorth Pedersen
Forlag: Logos Media
Útgivin: 2019
Blaðsíður: 175